Kisah Scam Telefon Paling Mengerikan Pernah Berlaku

Sehingga kini, telefon menjadi antara cara paling mudah bagi sindiket-sindiket penipuan melakukan aktiviti terkutuk mereka.

Kisah mangsa yang tertipu disebabkan oleh kelicikan individu menyamar sebagai penguatkuasa seperti polis atau profesion seperti 'pegawai Bank Negara' telah menyebabkan kerugian berjuta ringgit setiap tahun.

Dalam kes seperti itu jelas sasaran mereka adalah wang ringgit.

Namun dalam siri insiden yang berlaku sejak awal dekad 1990-an sehinggalah awal dekad 2000, wujud individu yang menyalahgunakan telefon hanya untuk menipu mangsa asalkan mangsa apa saja kehendak mereka; tanpa peduli habuan yang boleh mereka terima.

Bermula sekitar tahun 1992, beberapa restoran makanan segera yang terletak di kawasan pedalaman Amerika Syarikat mula menerima panggilan daripada individu tidak dikenali yang menyamar sebagai anggota polis.

Kaedahnya serupa di mana pemanggil itu secara rawak menelefon mana-mana restoran, memperkenalkan diri sebagai pegawai penyiasat kes biasanya kes kecurian dan memohon kerjasama pihak pengurusan restoran untuk membantu beliau dalam kes.

Apa yang berlaku selepas itu bergantung kepada tahap kerjasama yang diberikan oleh pengurus restoran, di mana pengurus restoran akan diminta melakukan beberapa tugasan sementara 'menunggu' pihak polis sampai.

Yang aneh, majoriti mangsa yang dipermainkan tidak mempertikaikan arahan yang dikeluarkan oleh pegawai polis tersebut, walaupun arahannya semakin lama semakin karut dan menjurus kepada perbuatan seksual.

Dalam satu insiden tahun 2000 di mana penipuan itu berjaya dilakukan, seorang pengurus restoran McDonald's diminta menanggalkan pakaian di depan pelanggan.

Wanita itu akur kerana diberitahu pelanggan yang berdiri di depannya adalah seorang pesalah laku seks; diminta menanggalkan pakaian bagi memastikan lelaki itu tidak ke mana-mana sehinggalah polis sampai!

Sasaran pemanggil licik ini biasanya gemar menjadikan wanita sebagai mangsa, yang akan diminta menanggalkan pakaian, demi memastikan tiada apa-apa yang mampu disorok pada tubuh. Pengurus restoran yang tertipu pula sedaya upaya mahu membantu pihak polis, akan menurut saja arahan yang dikeluarkan.

Kaedah sama berulang beberapa kali di beberapa restoran berbeza, sehinggalah satu kejadian pada bulan April tahun 2004 membawa kepada penangkapan suspek selepas berlakunya beberapa rentetan perkara yang kami yakin anda tak percaya boleh berlaku......

Lousie Ogborn seorang pekerja berusia 18 tahun masuk bekerja di restoran McDonalds cawangan Mount Washington seperti biasa pada 9 April 2004, menamatkan shif siang sebelum diminta mengisi kekosongan salah satu slot seterusnya oleh pengurus beliau, Donna Summers.

Dalam kesibukan, Summers menerima panggilan daripada seorang yang mengaku dirinya anggota polis bernama 'Officer Scott', menjelaskan berkenaan satu kes kecurian melibatkan beg tangan seorang pelanggan di restorang kendalian beliau oleh salah seorang pekerja wanita di situ.

Penyamar itu secara rawak memberitahu Summers pencuri itu seorang wanita, berambut perang; Summers tidak teragak-agak terus mengenalpasti pekerja yang dimaksudkan adalah Ogborn.

Bagi membantu siasatan, Summers diberikan dua pilihan untuk dilaksanakan; sama ada Ogborn diperiksa sendiri oleh beliau di pejabatnya atau Ogborn akan dibawa ke balai polis untuk diperiksa.

Summers memanggil Ogborn, membenarkan Ogborn bercakap sendiri dengan 'pegawai' bertugas.

Ogborn bersetuju untuk diperiksa oleh Summers dan dia diarahkan menanggalkan oleh Summers. Seperti lembu yang dicucuk hidungnya, Summers kemudiannya mengambil kesemua pakaian milik Ogborn, telefon dan barangan peribadi lain, untuk disimpan dalam kenderaan miliknya kerana semua itu menurut 'Officer Scott' - 'bukti kes jenayah.'

Ogborn dibiarkan telanjang dalam pejabat, sebelum pembantu pengurus hadir menghulurkan apron.

Anda rasa kes ini pelik? Kes ini akan jadi bertambah pelik selepas ini.

Summers mengaku kepada 'Scott' beliau tidak mampu untuk terus mengawal Ogborn daripada melarikan diri, kerana perlu bertugas menjaga kaunter.

Demi memastikan Ogborn dapat terus ditahan sebelum polis hadir, Summers diminta 'Officer Scott' untuk memastikan sekurang-kurangnya ada pengawal yang menjaga Ogborn walaupun individu itu bukanlah pekerja di situ.

'Officer Scott' mencadangkan agar Summers meminta individu yang dipercayainya hadir, sebagai contoh suami beliau. Summers ketika itu belum berkahwin mencadangkan agar mereka memohon bantuan tunangnya, seorang lelaki bernama Walter Nix (gambar atas).

Nix hadir selepas diminta bagi membantu siasatan, diperjelaskan apa yang sedang berlaku oleh 'Scott' dan dibiarkan dalam pejabat Summers sementara Summers kembali bertugas bersama Ogborne yang hanya ditutupi apron.

Nix diminta untuk melakukan beberapa perkara yang melibatkan tabiat kelucahan yang didakwa perlu dilakukan demi memudahkan siasatan. Sekiranya Ogborn tidak memberikan kerjasama terhadap semua arahan Nix, dia diugut akan hilang pekerjaan di restoran itu.

Apa yang sangat menghairankan, Nix menurut sahaja semua arahan itu membabi buta kerana  takut didakwa tidak memberikan kerjasama, walaupun sepanjang insiden Ogborn mempertikaikan apa yang sedang dilakukan Nix ke atasnya.

Tidak ada sesiapa benar-benar jelas tentang apa yang berlaku sepanjang hampir 3 jam Nix dan Ogborn dibiarkan sendirian. Mereka mendiamkan diri apabila Summers hadir sekali-sekala dan bertanya apa perkembangan kes.

Selepas hampir 3 jam, salah seorang pekerja bernama Tom Simms diminta oleh Summers untuk cuba bercakap dengan 'Officer Scott' kerana Nix perlu beredar bagi membolehkan Simms menggantikan tempat Nix.

Simms diarahkan 'Scott' untuk menanggalkan apron yang menutupi Ogborn. Ekoran pelik dengan arahan itu yang dikeluarkan pegawai polis, Simms menyuarakan pendapat panggilan itu besar kemungkinan hanyalah satu penipuan.

Summers yang baru tersedar, cuba mendesak 'Officer Scott' mendedahkan identiti dan tujuan panggilan itu dilakukan.

Pengurusan McDonalds segera dihubungi bagi melakukan siasatan dalaman sebelum polis sebenar dihubungi. Ketika inilah rakaman CCTV tentang apa yang berlaku di antara Ogborn dan Nix sepanjang hampir 3 jam insiden itu diperiksa semula.

Kami tak sampai hati nak menerangkan apa yang telah 'Officer Scott' arahkan Nix lakukan kepada wanita muda itu; agak menakutkan bagaimana rasa takut kepada pegawai penguatkuasa mampu mendorong seseorang tunduk kepada arahan yang jelas tiada logiknya.

Summers mengeluh panjang melihat aksi tunangnya dalam video tetapi apa boleh buat, nasi sudah menjadi bubur. Kami sertakan sedutan videonya di bawah jika anda sanggup menonton seorang wanita muda dimalukan.

Selepas siasatan selama hampir 3 bulan, polis (sebenar) berjaya memberkas David R. Stewart (gambar atas), seorang bapa dengan lima orang anak yang bekerja sebagai pegawai penjara di Pusat Pemulihan Bay County, Florida.

Siasatan di kediamannya menemui bukti kad-kad panggilan yang telah dibeli dan digunakan, menghubungkan Stewart dengan beberapa kes serupa yang telah berlaku sebelum insiden itu.

Walaupun ada petunjuk jelas menunjukkan penglibatan Stewart dalam panggilan-panggilan dengan modus operandi serupa, mahkamah terpaksa membebaskan Stewart pada 31 Oktober 2006 daripada tuduhan menyamar sebagai pegawai polis kerana tiada bukti kukuh bagi pendakwaan.

Stewart juga gagal dibuktikan bersalah terhadap dakwaan terlibat secara langsung dalam insiden sodomi tidak rela yang dilakukan Nix ke atas Ogborne, walaupun semuanya berlaku atas arahan dia sendiri.

Walter Nix didakwa di mahkamah disabitkan atas 3 kesalahan membawa hukuman penjara 5 tahun sementara Donna Summers pula terlepas daripada pendakwaan tetapi hilang pekerjaannya di McDonalds.

Mengalami trauma terhadap apa yang telah berlaku, Louise Ogborn membawa kes ini ke mahkamah dalam tuntutan $200 juta; menamakan McDonalds serta pengurusnya, Donna Summers sebagai defendan kes.

Dalam perbicaraan yang berlangsung, pihak penyiasat kes mendedahkan panggilan-panggilan serupa sebenarnya telah berulang kali berlaku melibatkan beberapa restoran makanan segera dengan kaedah serupa termasuklah McDonalds sendiri.

Ogborn rupanya hanyalah mangsa terbaru kejadian sama. Apa yang malang, pihak McDonalds sebenarnya telahpun maklum berkenaan insiden sama yang berulang beberapa kali melibatkan pelbagai cawangan restoran milik mereka.

Atas sebab itulah mahkamah mengisytiharkan beban kesalahan perlu ditanggung sama rata di antara 'Officer Scott' yang mengambil kesempatan ke atas kelalaian pekerja restoran serta McDonalds sendiri kerana gagal menyebarkan notis peringatan kepada restoran-restoran mereka.

Dalam penghakiman awal, mahkamah mengarahkan McDonalds membayar pampasan kepada Ogborn yang bernilai $6.1 juta dan pengurus cawangan itu, Donna Summer menerima $1.1 juta.

Pihak McDonalds melakukan rayuan bagi mengurangkan amaun yang perlu dibayar atas beberapa hujah namun mahkamah menolak rayuan itu.

Ini kerana rekod menunjukkan sejak tahun 1994 sehinggalah 2004, pengurusan McDonalds teleh sedia maklum berkenaan 30 panggilan menggunakan modus operandi serupa yang telah dilakukan.

Mahkamah mendapati wujud bukti jelas badan korporat McDonalds gagal mengurus insiden panggilan palsu serupa dengan baik, tidak meminda tatacara latihan pengurusan restoran dalam menangani kes seperti ini serta tidak mengeluarkan notis pemberitahuan dengan berkesan - walaupun kes sama sudah berulang kali terjadi melibatkan pekerja mereka.

Jadi sekiranya anda adalah salah seorang yang seringkali mempertikaikan bagaimana seseorang di negara kita boleh 'bodoh sangat' menjadi mangsa 'scam' melalui telefon, ingatlah kes ini dan bagaimana ramai pekerja dan pengurusan McDonalds boleh dipermainkan untuk kepuasan nafsu ganjil seseorang - hanya dengan panggilan telefon yang cukup meyakinkan.

Kisah ini sudah pun diterjemahkan ke dalam media seperti filem dan drama seperti filem 'Compliance' yang diterbitkan pada tahun 2012. Harus kami ingatkan, apa yang dipaparkan dalam filem tersebut adalah serupa dengan peristiwa yang benar-benar berlaku.

Hentikanlah tabiat suka memandang rendah mangsa penipuan kerana itu bukanlah solusi kepada masalah ini. Kita melihat mangsa bodoh, kerana kita tidak berada di tempat mereka.


9 Kedai Makanan Segera yang Menciplak Jenama Terkenal

Boleh dikatakan semua orang pernah menikmati hidangan makanan segera sekurang-kurangnya sekali dalam seumur hidup. Tidak dinafikan bahawa makanan segera bukanlah makanan yang begitu sihat tetapi ia sangat popular di semua peringkat umur.

Rangkaian makanan segera seperti McDonald's, Kentucky Fried Chicken, Burger King dan Subway mempunyai ribuan cawangan restoran di seluruh dunia. Mereka merupakan rangkaian makanan yang sangat berjaya sehingga menjadi inspirasi kepada banyak pengusaha makanan yang lain.

Bukan sahaja menjadi inspirasi malah ada sebilangan pengusaha yang sanggup meniru bulat-bulat sama ada resepi, nama atau logo restoran. Berikut adalah senarai restoran yang menciplak rangkaian makanan segera terkenal dunia.

Restoran ciplak ini dibuka di Iran. Negara itu sememangnya terkenal dengan banyak restoran yang menciplak rangkaian makanan segera dunia. Ini kerana kebanyakan rangkaian makanan segera seperti Pizza Hut dan Mc Donald's kurang mendapat sambutan di Iran.

Ini membuatkan restoran ciplak ini menumpang populariti Pizza Hut dengan menghasilkan menu yang lebih sesuai dengan penduduk Iran. Lihatlah bagaimana hampir sama logo dan tulisan kedai ini dengan Pizza Hut.

Kentucky Fried Chicken (KFC) sangat digemari di seluruh dunia. Ini mungkin menyebabkan ia menjadi salah satu rangkaian makanan segera yang paling banyak diciplak.

Salah satu restoran ciplak ini ialah KFG (kami tidak tahu apakah makna singkatan ini). Bukan hanya KFG, di China terdapat pelbagai jenama lain yang meniru KFC seperti KLC, FBC, MFC dan banyak lagi. Mereka menggunakan tulisan dan warna yang hampir sama dengan KFC. Malah, logo mereka juga seakan-akan gambar Colonel Sanders yang asli.

Kedai kopi yang menciplak Starbucks ini terletak di Bethlehem, Palestine. Bukan sahaja papan tanda malah setiap cawan kopinya juga mempunyai cetakan seakan-akan jenama Starbucks. Kedai ciplak ini dibuka bagi menarik pelancong luar yang datang.

Bukan sahaja menyediakan menu yang sama seperti Starbucks tetapi Star & Bucks juga menyediakan hookah atau shisha kepada para pelanggannya.

Restoran ciplak ini terletak di Iran. Apabila McDonald's tidak dapat beroperasi di sana, ia menjadi peluang kepada pengusaha restoran ini untuk menyediakan makanan seakan-akan menu rangkaian makanan segera paling popular itu.

Pemilik restoran ini tidak perlu memerah otak untuk mencipta logo atau nama untuk kedainya. Hanya perlu menukar sedikit sahaja namanya. Banyak lagi restoran yang meniru McDonald's di seluruh dunia seperti McDoner, MaDonald's, McTorta's dan McKebab antaranya.

Restoran Burger Friends yang terletak di Baghdad, Iraq, ini ternyata meniru jenama Burger King yang terkenal. Logonya juga diciplak bulat-bulat.

Seperti Pizza Hat dan Mash Donald's, restoran Burger Friends ini dibuka supaya penduduk tempatan dapat menikmati hidangan menyerupai Burger King yang tiada di negara itu.

Duffin Dagels merupakan restoran berasaskan donat yang menciplak rangkaian Dunkin' Donuts. Walaupun namanya tidak seakan Dunkin's Donuts tetapi logo dan warnanya seakan sama. Begitu juga dengan menu yang disediakan. Bahkan, laman web dan media sosialnya juga serupa seperti Dunkin' Donuts.

Rangkaian Duffin Dagels ini terletak di Sepanyol dan apa yang mengejutkan adalah ia agak popular di kalangan penduduk tempatan.

Sekali pandang, anda pasti menyangka ia adalah restoran sandwich yang popular iaitu Subway. Ini kerana logo, warna dan tulisannya hampir sama cuma dibezakan dengan satu huruf sahaja.

Restoran Subday yang terletak di Moscow, Rusia, ini juga menyediakan sandwich kepada para pelanggannya mengikut konsep Subway. Tidak tahu berapa lama restoran ini dapat bertahan sebelum tindakan undang-undang diambil oleh Subway.

Tidak diragui lagi bahawa restoran piza ini menciplak jenama piza terkenal Domino's Pizza. Warna dan logonya juga seakan-akan Domino's Pizza dan hanya satu huruf sahaja yang membezakan mereka.

Apa yang lebih melucukan, restoran yang terletak di India ini hanya bersebelahan dengan kedai piza lain iaitu Pizza Hot. Macam biasa dengar bukan?

Mengapa anda perlu pergi ke kedai 7 Eleven sedangkan ada yang lebih hebat iaitu 7 Twelve. Walaupun kedai serba guna ini bukannya restoran tetapi ia masih menjual makanan segera.

Kedai 7 Twelve yang terletak di China ini mempunyai logo, tulisan dan warna yang sama dengan 7 Eleven. Ini bukanlah satu-satunya kedai yang menciplak 7 Eleven. Banyak lagi kedai lain yang cuba menciplak dan menumpang populariti 7 Eleven.

Sebenarnya, terlalu banyak restoran atau kedai di seluruh dunia yang menciplak jenama-jenama makanan segera popular. Malah, ia tidak hanya terhad kepada makanan sahaja. Pakaian, barang keperluan dan peralatan elektronik juga sering menjadi mangsa ciplak penjual di luar sana.


Sejarah Penghantaran Piza yang Dimulakan oleh Seorang Ratu

Selama ribuan tahun, manusia zaman dahulu perlu menelusuri sungai, meneroka hutan belantara, menempuh pelbagai onak dan duri sebelum berjaya memperolehi bahan masakan untuk hidangan seterusnya.

Namun, manusia pada hari ini hanya perlu menggunakan sebatang jari sahaja untuk mendapatkan hidangan gourmet yang dihantar sehingga ke depan pintu kediaman.

Dengan kewujudan pelbagai aplikasi seperti GrabFood dan FoodPanda, perniagaan yang menawarkan perkhidmatan penghantaran makanan semakin berkembang pesat. Walau bagaimanapun, penghantaran piza masih mengungguli carta dengan jumlah penghantaran sekitar satu bilion piza setahun di Amerika Syarikat sahaja.

Mungkin sesetengah orang tidak pernah menghafal nombor telefon pasangan atau ibu bapa mereka tetapi kemungkinan besar mereka boleh menyebut nombor telefon Pizza Hut dengan yakin apabila ditanya.

Sejarawan mempunyai pandangan berbeza tentang asal usul piza. Ia bergantung kepada pandangan anda mengenai piza. Jika anda menganggap roti leper yang dimasak dalam ketuhar maka ia dicipta sejak zaman kuno Timur Tengah lagi di mana orang Babel kuno dan Mesir memakan roti leper yang dibakar dalam oven lumpur.

Jika anda menganggap roti yang mempunyai topping maka ia berasal sejak zaman Yunani kuno dan Rom lagi. Masyarakat kuno memakan roti yang dibakar dengan minyak zaitun dan rempah di atasnya. Pada hari ini hidangan itu dipanggil sebagai Roti Focaccia.

Jika apa yang anda maksudkan itu adalah piza yang biasa dilihat pada hari ini iaitu roti yang diletakkan dengan sos tomato, keju, topping dan kemudian dibakar dalam ketuhar, maka ia berasal di Itali.

Walaupun masih terdapat perselisihan mengenai adakah piza sebenarnya diciptakan di bandar Naples, makanan istimewa Itali ini begitu popular di bandar yang terletak di pesisiran pantai itu. Makanan yang mudah disediakan dan senang dimakan serta menjadi pilihan bagi orang ramai terutamanya golongan muda.

Piza pada hari ini yang biasanya menggunakan bahan asas seperti keju, tomato dan bawang putih tidaklah banyak berbeza dengan piza pada zaman dahulu. Mungkin kini terdapat pelbagai perisa tambahan seperti sos dan lauk mengikut citarasa dan kesesuaian pasaran.

Dahulu, golongan bangsawan Itali sering menganggap piza adalah makanan yang "menjijikkan" dan hanya untuk orang miskin sahaja tetapi pada hari ini piza merupakan makanan yang boleh dikatakan agak mahal walaupun pada harga mampu milik.

Pada pertengahan abad ke-19, Itali yang pada asalnya merangkumi banyak wilayah dan negeri-negeri yang terpisah telah disatukan sebagai sebuah kerajaan. Sebelum itu, penyebaran makanan di Itali hanya terbatas di bandar-bandar kecil sahaja.

Sebagai contoh, cannoli dicipta dan popular di Palermo manakala lasagna dan piza pula dicipta dan popular di Naples sahaja. Namun, nasib piza bakal berubah apabila Raja dan Ratu Itali pada waktu itu berkunjung ke Naples buat pertama kalinya.

Pada 1878, Ratu Margherita menjadi ratu pertama setelah Itali disatukan. Dia mengahwini sepupunya sendiri bernama Umberto yang kemudian dikenali sebagai Raja Umberto I. Sebagai pasangan diraja pertama di Itali yang baru, tugas utama mereka adalah untuk menyatukan negara dan mencegah sebarang bentuk revolusi atau pemberontakan.

Pasangan itu sering melakukan lawatan ke seluruh Itali bagi mendapat sokongan dan meningkatkan semangat rakyatnya. Pada tahun 1889, pasangan diraja itu tiba di Naples buat pertama kalinya bagi menangani pergolakan di sana.

Ratu itu dikatakan telah bosan dengan makanan "mewah" golongan bangsawan di Itali yang kebanyakannya diinspirasi dari masakan Perancis. Pada suatu malam, Ratu Margherita meminta untuk dihidangkan dengan makanan tempatan Naples.

Seorang pemilik restoran Pizzeria Brandi yang terkenal di Naples bernama Raffaele Esposito telah dipanggil untuk menyiapkan piza untuk dihidangkan kepada ketua negara itu.

Esposito bersama isterinya telah membuat tiga jenis piza berbeza termasuk satu piza yang dibuat menggunakan keju mozzarela putih, daun selasih (basil) dan tomato yang melambang warna bendera Itali yang baru. Apabila siap, Esposito menghantarnya ke istana dan secara tidak langsung menjadi pesanan dan penghantaran piza yang pertama di dunia.

Apabila Ratu Margherita memakan piza berwarna seperti bendera Itali itu, dia amat menyukainya dan menyatakan sebagai salah satu makanan terbaik yang pernah dimakannya.

Beberapa hari kemudian, Esposito menerima sepucuk surat daripada Ketua Hidangan Diraja. Surat itu menyatakan bahawa Ratu amat menyukai ketiga-tiga piza yang dihasilkannya terutama piza yang melambangkan bendera Itali. Esposito kemudian menamakan piza itu sebagai Piza Margherita.

Pada hari ini, kedai piza yang pernah dimiliki oleh Esposito iaitu Pizzeria Brandi masih lagi beroperasi di Naples. Walaupun Raffaele Esposito sering mendapat nama sebagai orang pertama mencipta dan mempopularkan piza, hidangan itu sebenarnya telah wujud bertahun-tahun lebih awal.

Kini, cawangannya keduanya Pizzeria Brandi dibuka di Emiriah Arab Bersatu di mana penduduknya mula fanatik terhadap piza. Pemilik terkini juga mencari peluang untuk membuka cawangan baru di Amerika Syarikat.


9 Penaja Jersi Kelab Bola Sepak Paling Kelakar

Pengurusan dan pentadbiran sebuah kelab bola sepak memang memerlukan belanja yang tinggi.

Jadi tidak menghairankanlah jersi sesebuah kelab boleh didagangkan untuk diletakkan logo atau nama syarikat tajaan, dengan setiap kelab sudah biasa memperuntukkan beberapa ruangan tertentu pada jersi khas untuk tajaan.

Bagaimanapun, bukan semua penaja serasi dengan sukan bola sepak. Ada masanya penaja yang mahu menaja cukup aneh dan sukar untuk kita terima. Tetapi untuk mendapatkan dana tajaan, kelab bola sepak sanggup memakai apa saja nampaknya.

Tidak ada apa yang pelik untuk jenama makanan segera terkenal Burger King menaja sebuah pasukan bola sepak. Apa yang pelik, semasa syarikat itu menaja kelab Getafe dari Sepanyol - semua jersi pemain dicetak wajah maskot Burger King di bahagian dalamnya.

Bagi musim 2009/2010, pemain Getafe disarankan agar menarik bahagian jersi mereka ke atas selepas menjaringkan gol bagi membolehkan wajah maskot itu dipaparkan kepada khalayak ramai.

Anda mesti sedar di kebanyakan kaunter pasaraya, pasti ada rak jualan Chupa Chups yang cukup menarik perhatian kanak-kanak. Bayangkan keceriaan di wajah kanak-kanak yang sedang menikmatinya.

Sekarang bayangkan pula anda terpaksa berhadapan dengan pasukan lawan yang perlu bermain dengan logo Chupa Chups di dada mereka. Menakutkan? Menceriakan? Atau mungkin juga timbul rasa hormat kerana logo itu ciptaan pelukis terkenal Salvador Dali?

Kumpulan Wet Wet Wet merupakan sebuah kugiran rock balada yang cukup popular satu masa dulu. Kami yakin anda pasti pernah mendengar lagu hits mereka 'Love Is All Around' yang merupakan nyanyian semula sebuah lagu terbitan dekad 60-an dengan judul serupa.

Ahli kumpulan itu yang berasal dari Clydebank, Scotland menjadi cukup terkenal di serata dunia dan mereka membalas jasa pekan yang membesarkan mereka - dengan menaja jersi pasukan rasmi pekan mereka, memerlukan pasukan itu memakai logo kugiran mereka dalam perlawanan.

11 orang yang berlari sambil menggayakan slogan 'Basah, Basah, Basah' di dada? Era 90-an memang satu era yang cukup aneh untuk semua.

Sekiranya anda seorang pengumpul teddy bear, pasti anda biasa mendengar jenama beruang lembut 'Ty' yang cukup popular di kalangan wanita dan kanak-kanak.

Adalah sangat-sangat-sangat menghairankan kenapa jenama tersebut memilih untuk menaja kelab Portsmouth dari England bermula musim 2002/2003. Lebih menakjubkan, dengan jersi itu jugalah kelab tersebut berjaya melayakkan diri ke Liga Perdana Inggeris musim seterusnya.

Kami tidak tahu apakah wujud kesan positif tajaan ini kepada jualan beruang lembut Ty, khasnya di kalangan peminat sukan bola sepak. Apa yang kami nampak - pemain Portsmouth nampak comel mengayakannya.

69 dan Dong merupakan slanga yang digunakan masyarakat barat bagi melambangkan sesuatu yang agak kurang senonoh.

Bagaimanapun bagi 2 pasukan iaitu kelab gergasi Perancis Lyon dan pasukan kebangsaan Denmark; keperluan kepada penajaan perlu melebihi segalanya.

Walaupun 'le69' di jersi Lyon sebenarnya merujuk kepada kod kawasan di sana dan Dong merupakan singkatan kepada nama sebuah syarikat milik kerajaan Denmark iaitu Danish Oil and Natural Gas, pasti ramai yang tersipu-sipu nak menyarung jersi yang mengandungi logo itu.

Bagi kelab dari Mexico iaitu Club America, menerima tajaan daripada Bimbo Group, syarikat pengeluar produk berasaskan tepung merupakan satu rahmat dan juga malapetaka.

Walaupun Bimbo merupakan jenama syarikat keempat terbesar di dunia dalam kategori tersebut selepas Nestle, Kraft dan Unilever - ramai yang tidak tahu apakah makna sebenar Bimbo yang mereka pakai.

Bimbo dalam bahasa Mexico merupakan singkatan daripada istilah 'Bambino' yang merujuk kepada budak lelaki. Dalam bahasa Inggeris pula? Anda carilah sendiri apa maknanya apatah lagi apabila dikaitkan dengan wanita.

Sejarah negara Azerbaijan sangat berkait dengan api. Apatah lagi selepas Ateshgah, salah sebuah negara tersebut pernah menjadi salah satu pusat kegiatan utama agama Zoroastrian.

Zoroastrian meletakkan api sebagai salah satu elemen utama pemujaan mereka dan tradisi itu terus menjadi salah satu identiti kuat Azerbaijan, walaupun Islam telah hadir ke kawasan itu semenjak abad ke 10 lagi.

Kos kerajaan Azerbaijan untuk meletakkan logo yang mempromosikan negara mereka melalui kelab Athletico Madrid ini dikatakan hanya bernilai sekitar RM58 juta.

Disebabkan oleh pergolakan politik, semua paparan jersi kelab tersebut dalam media di Iran semasa tajaan kerajaan Azerbaijan berlangsung, akan diubah disebabkan sentimen negatif Iran terhadap jiran terdekat mereka itu.

Sekali lagi kami perlu menyebut berkenaan kelab gergasi Athletico Madrid dan penaja mereka semasa musim 2003/2004 iaitu Columbia Pictures.

Tidak apa yang aneh berkenaan penajaan itu tetapi cara Columbia memanfaatkan hak tajaan mereka agak aneh.

Kebiasaannya pasukan atau kelab akan memakai satu logo tajaan sahaja sepanjang musim, tetapi bagi Athletico Madrid musim tersebut - mereka digunakan sebagai 'papan iklan' filem-filem terbaru keluaran studio tersebut.

Sebanyak 16 buah filem dipromosikan sepanjang tajaan berlangsung antaranya Spider-Man 2, Hellboy, Big Fish, Hitch, Anacondas, Triple X dan banyak lagi.

Kita di Malaysia mungkin tidak tahu jenama ini tetapi bagi segelintir lelaki di Greece, mereka mungkin intim dengan tempatnya.

Negara Greece telah mengalami kejatuhan ekonomi yang agak ketara sekitar tahun 2012 memaksa pelbagai cara kreatif digunakan bagi membolehkan aktiviti kemasyarakatan mereka diteruskan.

Salah satu kisah terkenal melibatkan sebuah kelab bola sepak tempatan bernama Voukefalas yang sudah kekurangan dana.

Mengetahui masalah itu, pemilik rangkaian pusat pelacuran tempatan yang dijenamakan sebagai Soula bertindak menawarkan dana tajaan kepada kelab tersebut - yang diterima dengan tangan terbuka.

Apa yang agak lucu, selepas pemain-pemain dan pegawai mengetahui tentang tajaan tersebut - mereka mula bertanya adakah wujud insentif tambahan sekiranya mereka berjaya mempamerkan aksi memberangsangkan di atas padang.


Korupsi Produk Cerah Kulit Di Filipina Yang Kritikal Dan Bahaya - Suntikan Glutathione

Kecantikan seseorang individu itu bersifat subjektif. Namun, tidak dinafikan sebahagian daripada kita melihat kulit yang putih itu sebagai sesuatu yang menarik sehingga sanggup melakukan apa sahaja untuk mempunyai kulit yang putih mulus - termasuklah penggunaan bahan-bahan kosmetik yang tidak selamat.

Di Malaysia, setiap produk kosmetik juga perlu mendapat kelulusan KKM sebelum dibenarkan untuk dijual secara komersial. Malangnya, masih terdapat pengeluar produk kecantikan yang masih berani menggunakan bahan terlarang. DIharapkan hukuman yang lebih berat boleh dikenakan kepada pengeluar agar perkara ini dapat dikurangkan pada masa hadapan.

Antara bahan utama krim pencerah ini adalah merkuri. Walaupun ianya mungkin berkesan untuk memutihkan kulit, namun penggunaan bahan ini melebihi kadar yang dibenarkan sememangnya mempunyai kesan sampingan terhadap tubuh badan antaranya kerosakan hati dan buah pinggang.

Mahukah anda kelihatan cantik tetapi akhirnya terpaksa menderita pada usia yang masih muda kerana menggunakan produk kosmetik yang mengandungi bahan merbahaya ini? Adakah ianya berbaloi?

Mengikut statistik, industri produk pencerahan kulit sahaja bernilai US$8.3 billion pada tahun 2018. Lebih mengejutkan, lebih separuh daripada pendapatan ini datangnya daripada negara-negara di Asia Pasifik. Antara negara yang tertinggi dalam carta ini adalah Filipina.

Di Filipina, "perlumbaan" mendapatkan kulit yang cerah ini telah mewujudkan pasaran yang menguntungkan di mana pusat membeli-belah dipenuhi dengan produk dari krim pemutih dan sabun hingga toner pemutih. Sebilangan besar produk ini, walau bagaimanapun, ditambah dengan merkuri untuk memberikan kesan pemutihan lebih pantas.

Jabatan Pentadbiran Makanan dan Dadah Filipina mengehadkan penggunaan merkuri dalam kosmetik hingga 1mg/kg, kerana tahap merkuri yang melebihi paras itu dianggap tinggi. Namun, pemantauan ke lebih dari 10 kedai di pasar awam di Manila mendapati bahawa kebanyakan mereka menjual krim pemutihan yang dilarang kerana tahap merkuri yang tidak selamat.

Produk-produk ini yang diseludup ke negara tersebut masih dipasarkan secara terbuka di pasar, pusat membeli-belah dan dalam talian. Pengguna di negara tersebut masih mempunyai tahap kesedaran yang rendah terhadap bahaya merkuri terhadap kesihatan dan itulah penyebabnya mereka masih membeli dan menggunakannya.

Namun, bagi mereka yang berkemampuan, ada rawatan glutathione dalam bentuk kapsul atau suntikan. Glutathione adalah supplemen tambahan pemutihan yang popular di Filipina. Bahan ini biasanya digunakan sebagai tambahan kepada produk kecantikan lain seperti toner, pembersih dan krim.

Namun, sekiranya penggunaan produk-produk kecantikan ini tidak memberikan hasil yang pantas dan memuaskan, mereka turut akan menyuntik cecair glutathione - bahan kimia yang digunakan dalam rawatan barah - tiga kali seminggu.

Lebih menyedihkan, suntikan cecair glutathione ini hanya dilakukan di rumah. Kadang-kadang, semasa suntikan, urat menjadi rosak. Walau bagaimanapun, ia tidak menghalang mereka berdegil untuk meneruskan rutin kecantikan itu. Obsesi terhadap bahan ini sememangnya dapat merosakkan hati, sistem saraf dan ginjalnya malah boleh menyebabkan kematian.

Kebanyakan yang terjebak dengan penggunaan bahan ini mengaku mereka menggunakannya kerana ianya memberi kesan lebih ketara dan lebih pantas. Sebagian besarnya juga kerana pengaruh rakan sebaya dan orang sekeliling yang berlumba-lumba mahukan kulit yang putih.

Kematian disebabkan oleh "ketagihan" penggunaan cecair glutathione bukanlah sesuatu yang jarang didengari. Sejak tahun 2011, Jabatan Pentadbiran Makanan dan Dadah negara Filipina telah memberi amaran mengenai kesan buruk penggunaan glutathione secara sebagai agen pemutih kulit.

Persatuan Dermatologi Filipina juga telah mengeluarkan amaran serupa. Ia telah mendokumentasikan sekurang-kurangnya 69 kes orang yang mengalami komplikasi akibat penggunaan glutathione. Dan pada bulan Februari, seorang wanita meninggal dunia setelah dia diberikan glutathione di sebuah spa di Manila.

Secara umumnya, suntikan glutathione dikategorikan sebagai ubat khusus yang digunakan untuk mengurangkan ketoksikan rawatan kemoterapi dan hanya boleh dibeli dari farmasi berlesen. Malangnya, ia turut dijual secara dalam talian secara terbuka yang kemungkinan diseludup masuk.

Pada masa kini, korupsi dianggap sebagai aktor utama penggunaan cecair ini secara berleluasa. Lebih membimbangkan, aktiviti ini turut dibayangi oleh individu-individu yang terlibat dalam bidang perubatan sendiri yang melakukannya untuk menjana pendapatan sampingan.

Seorang jururawat yang mahu dikenali sebagai  Jhale Taray dan bekerja di hospital kerajaan mengaku melakukan suntikan kepada beberapa orang pelanggan pada hujung minggu untuk menjana pendapatan sampingan. Disebabkan mereka perlu menunggu terlalu lama di hospital, pelanggan-pelanggannya akan memintanya datang ke rumah mereka untuk melakukan suntikan tersebut di rumah mereka sahaja.

Jhale Taray yang juga merupakan jururawat untuk kompetan untuk melakukan suntikan tersebut berpendapat adalah lebih baik baginya memanfaatkan kepakarannya dengan membuat bisnes sampingan kepada pelanggan yang mampu membayarnya.

Malah, bisnes dari rumah ini juga dianggap cukup lumayan. Pada satu hujung minggu, dia mampu melakukan suntikan kepada sehingga 20 orang pelanggan dan memperoleh sekitar 19,200 peso (sekitar RM1.6k), lebih daripada purata gaji sebulan seorang jururawat di hospital kerajaan.

Menurut undang-undang, seorang jururawat sepertinya hanya boleh melakukan suntikan atas pemantauan seorang doktor. Bagaimanapun, dia tidak pernah didakwa kerana tiada seorangpun pelanggannya melaporkan kegiatannya itu kepada pihak berkuasa.

Beberapa klinik dermatologi di seluruh negara itu juga menawarkan rawatan pencerahan kulit mengguna glutathione. Dan disebabkan mereka yang terlibat profesional perubatan, ianya seolah-olah memberi gambaran kepada pengguna bahawa ianya selamat walaupun terdapat amaran kesihatan rasmi sudah dikeluarkan oleh pihak berkuasa.


Kisah Beruang Pencuri Kokain Yang Hilang Selama 31 Tahun - Pablo EskoBear

Pada pagi 11 September 1985, seorang lelaki tua di Kentucky, Amerika Syarikat, terkejut apabila terlihat mayat seorang lelaki berada di hadapan rumahnya. Namun, itu bukanlah satu-satunya kejutan pada hari itu. Lelaki tua itu menelefon pihak polis bagi memaklumkan situasi yang berlaku.

Pihak polis tiba tidak lama kemudian dan mula menyiasat mayat yang 'luar biasa' itu. Mayat lelaki itu dikenal pasti sebagai Andrew Thornton II yang berusia 40 tahun.

Mayatnya ditemui memakai baju kalis peluru, beg payung terjun, night vision goggle dan kasut Gucci. Bersama-samanya juga ditemui dua pucuk pistol, wang tunai ribuan dolar dan kokain bernilai sekitar RM 60 juta. Polis dengan mudah mengecamnya sebagai seorang penyeludup dadah.

Namun, Andrew bukanlah penyeludup dadah biasa. Dia sebenarnya adalah seorang bekas pegawai narkotik, penerjun bebas dan peguam. Dia dipercayai menjadi penyeludup dadah untuk kartel yang dikenali sebagai "The Company".

Dia dilahirkan dalam keluarga kaya dan terkenal sebagai penternak kuda di Kentucky. Selepas tamat sekolah, dia menyertai tentera dan ditugaskan dalam unit payung terjun di Republik Dominika yang mengalami perang saudara.

Andrew juga merupakan penerima pingat Purple Heart setelah cedera di Republik Dominika dan menyertai Jabatan Polis Daerah Lexington-Fayette Urban pada 1968. Rakan sekerjanya menggelar Andrew sebagai "007" kerana kehebatan dan keberaniannya.

Bekas isterinya, Betty Zairing, menggambarkan Andrew sebagai pahlawan terlatih dan pembunuh hebat yang dibentuk oleh kerajaan Amerika. Betty memberitahu bahawa Andrew sangat gembira apabila diterima menyertai pihak berkuasa kerana dia dapat beraksi dan menguji dirinya.

Pada tahun 1977, Andrew meletak jawatan dan menyertai syarikat keselamatan swasta yang ditubuhkan rakannya, Bradley Bryant. Ketika inilah Andrew mula terlibat dengan pihak yang salah. Dia juga pernah dipenjara kerana terlibat dengan penyeludupan Kanabis.

Berbalik kepada kisah tadi, Andrew terbang dari Colombia membawa beberapa bungkusan besar kokain yang dijatuhkan di beberapa lokasi untuk diedarkan. Setelah meletakkan pesawatnya dalam keadaan autopilot, dia kemudian terjun dari pesawat itu.

Malangnya, kepala Andrew terhantuk pada ekor pesawat dan dipercayai tidak sedarkan diri sehingga menyebabkannya jatuh ke tanah tanpa membuka payung terjun. Sementara itu, pesawat Cessna 404 yang dipandu Andrew ditemui terhempas hampir 100 km dari tempat mayatnya ditemui.

Pihak berkuasa mula menyiasat dan menemui sembilan bungkusan besar kokain yang dijatuhkan di laluan yang digunakan pesawat itu. Kes itu dianggap selesai tidak lama kemudian.

Tiga bulan kemudian, seekor beruang seberat 80kg ditemui mati di Hutan Negara Chattahoochee di Georgia, tidak jauh daripada bangkai pesawat Cessna 404 yang dipandu Andrew.

Lebih mengejutkan, bangkai beruang itu dikelilingi oleh 40 bungkusan plastik terbuka yang mengandungi kesan kokain. Beruang itu dipercayai mati kerana memakan kokain sebanyak hampir 35 kg.

Pemeriksa perubatan yang melakukan bedah siasat terhadap beruang itu memberitahu bahawa perut haiwan itu dipenuhi dengan kokain. Menurut pemeriksa itu lagi, beruang itu mengalami pendarahan otak, kegagalan pernafasan, hipertermia, kerosakan jantung dan ginjal serta strok.

Walau bagaimanapun, keadaan fizikal beruang itu masih kelihatan baik. Pemeriksa itu kemudian menghantar bangkai beruang itu untuk diawet dan dijadikan sebagai tarikan pelancong di Pusat Rekreasi Sungai Chattahoochee.

Apabila pusat rekreasi itu mengalami kebakaran, para pekerja sempat memindahkan Beruang Kokain itu ke sebuah gudang di Dalton sebelum ia dicuri tidak lama kemudian. Beruang itu kemudian dijual di sebuah kedai pajak gadai dan tanpa mengetahui latar belakangnya, pemuzik country legenda Waylon Jennings membelinya.

Jennings kemudian menghadiahkan patung beruang itu kepada rakannya Ron Thompson yang tinggal di Las Vegas. Setelah Thompson meninggal dunia, kebanyakan barangnya dilelong termasuklah Beruang Kokain itu.

Beruang Kokain itu telah dibeli oleh seorang pemilik kedai perubatan tradisional Cina bernama Zhu T'ang di Reno. Beruang itu ditempatkan di kedainya selama beberapa tahun.

Beruang Kokain itu akhirnya berjaya dijejaki oleh akhbar Kentucky for Kentucky dan dibawa pulang semula ke Kentucky pada 2016. Ia ditempatkan di Pasaraya Kentucky Fun di utara Lexington sebagai tarikan pengunjung.

Beruang Kokain aka Pablo EskoBear mungkin akan menjadi lebih terkenal tidak lama lagi. Kisah menarik beruang yang memakan 40 bungkusan kokain ini akan dijadikan filem dan diarahkan oleh pelakon terkenal Elizabeth Banks.


6 Teknologi Bateri Masa Depan Yang Bakal Mengubah Dunia

Pada masa kini, kita boleh melihat syarikat-syarikat pengeluar gajet seperti telefon pintar berlumba-lumba untuk menghasilkan telefon denga kapasiti yang besar. Selain itu, pelbagai teknologi pengecasan pantas seperti Power Delivery, Huawai Supercharge, VOOCC dan banyak lagi sudah muncul.

Peningkatan pengeluaran kereta elektrik juga memaksa penciptaan bateri yang lebih berkuasa dan lebih tahan lama dibangunkan untuk menampung kebergantungan terhadap penggunaan bateri. Apakah solusi yang ada?

Kali ini, kami ingin berkongsikan beberapa teknologi bateri yang sudah dibangunkan atau masih dalam peringkat kajian dan pembangunanan yang mana kami percaya akan merevolusi dunia teknologi pada masa hadapan.

Sebagai pelopor pengeluar kereta elektrik global, sememangnya kajian untuk penghasilan bateri yang lebih tahan lama dan murah menjadi fokus utama syarikat ini. Dalam satu majlis pada tahun 2020, Tesla mengumumkan mereka sedang membangunkan bateri baru yang diberi nama "4860".

Bateri ini akan memberi bateri kereta elektrik syarikat tersebut mempunyai kapasiti tenaga lima kali lebih banyak, menjadikannya enam kali lebih kuat dan membolehkan peningkatan julat 16 peratus untuk kenderaan Tesla.

Sel baru ini lebih besar daripada sel Tesla semasa, berukuran 46 milimeter x 80 milimeter (sesuai dengan namanya 4680). Sebagai tambahan kepada lebih banyak tenaga dan tenaga, sel-sel baru akan menghasilkan pengurangan 14 peratus kos per kWh pada tahap faktor bentuk sel saja.

Sepasukan pengkaji dari Pacific Northwest National Laboratory menemui reaksi penukaran kimia yang tidak dijangka dalam bateri zink-mangan. Sekiranya proses itu dapat dikawal, ia dapat meningkatkan ketumpatan tenaga dalam bateri konvensional tanpa meningkatkan kos.

Itu menjadikan bateri zink-mangan oksida sebagai alternatif yang mungkin untuk bateri lithium-ion dan asid plumbum, terutamanya untuk penyimpanan tenaga berskala besar untuk menyokong grid elektrik. Idea bateri zink-mangan yang boleh dicas semula bukanlah perkara baru, para penyelidik telah mempelajarinya sebagai alternatif yang murah dan selamat daripada bateri lithium-ion sejak akhir 1990-an.

Tetapi bateri ini biasanya berhenti berfungsi hanya selepas beberapa kali caj. Penyelidikan kumpulan ini menunjukkan bahawa kegagalan ini mungkin berlaku kerana kegagalan mengawal keseimbangan kimia dalam sistem penyimpanan tenaga zink-mangan yang boleh diisi semula.

Masalah dengan bateri litium adalah bahaya elektrolit yang terbakar atau meletup. Ketika mengkaji alternatif yang lebih selamat daripada sistem pelarut berasaskan karbonat dalam bateri Li-ion, profesor kimia dari University of Wisconson-Madison Robert Hamers dan Robert West berjaya mencipta pelarut cecair berasaskan organosilicon (OS).

Sebatian organosilikon telah menarik minat sebagai elektrolit untuk bateri lithium-ion kerana tidak beracun, tidak mudah terbakar, tekanan wap yang lebih rendah dan takat kilat yang lebih tinggi daripada alkil karbonat komersial.

Sebatian ini dapat meningkatkan prestasi elektrokimia dan keselamatan bateri lithium-ion apabila digunakan sebagai pelarut elektrolit atau bahan tambahan dalam elektrolit. Elektrolit yang dihasilkan dapat diubah pada tahap molekul untuk pasaran bateri ion industri, ketenteraan dan penggunaan komersial.

Juga mencari elektrolit yang lebih baik untuk bateri ion litium, para penyelidik di University of California bereksperimen dengan gel yang tidak mudah terbakar seperti cecair. Mereka cuba melapisi kabel nano emas dengan mangan dioksida, kemudian melapisnya dengan gel elektrolit.

Walaupun kabel nano biasanya terlalu halus untuk digunakan dalam bateri, kabel ini menjadi lebih tahan lama. Ketika para penyelidik mengecas elektrod yang dihasilkan, mereka mendapati bahawa ia mampu melalui 200,000 kitaran tanpa kehilangan kemampuannya untuk menyimpan cas. Sebagai perbandingan, bateri konnvensional hanya mampu digunakan sebanyak 6,000 kitaran.

Para saintis telah lama menggunakan kabel nano dalam bateri. Beribu kali lebih nipis daripada rambut manusia, kabel nano sangat konduktif dan mempunyai luas permukaan yang besar untuk penyimpanan dan pemindahan elektron. Walau bagaimanapun, filamen ini sangat rapuh dan tidak tahan dengan pengosongan dan pengisian semula caj elektrik secara berulang.

Masalah utama penggunaan kenderaan elektrik (EV) adalah proses pengisian semula yang perlahan. Mencari cara untuk mengubah tempoh mengecas dari beberapa jam menjadi beberapa minit, TankTwo telah memodulasi bateri. Bateri String Cell ™ mereka mengandungi beberapa koleksi sel-sel bebas kecil.

Setiap sel terdiri daripada penutup plastik, ditutup dengan bahan konduktif yang memudahkannya membentuk hubungan dengan sel dengan cepat dan mudah. Unit pemprosesan dalaman mengawal sambungan dalam sel elektrokimia.

Tanktwo mencadangkan untuk menggunakan sel bateri berbentuk telur yang akan mengisi tangki pek secara rawak dan dengan penggunaan algoritma masa nyata, akan saling berhubungan dalam pelbagai konfigurasi (dengan mempertimbangkan sel lemah). Teknologi bateri yang dibangunkan ini membolehkan bateri dicaj penuh dalam hanya 3 minit!

Ketika sedang membuat kajian mengenai bahan anod bateri, para penyelidik di N1 Technologies Inc. telah menambah nanotube tungsten dan karbon berlapis yang terikat pada substrat anod tembaga dan membina struktur nano seperti web.

Keadaan ini membentuk permukaan yang besar untuk dipasang lebih banyak ion semasa kitaran pengisian dan pengosongan bateri. Ini menjadikan pengisian bateri tungsten lithium NanoBolt lebih cepat dan ia juga berkemampuan menyimpan lebih banyak tenaga.

Bateri Lithium NanoBolt Tungsten ini adalah peningkatan baru dan maju kepada teknologi bateri Lithium semasa. Bateri ini disasarkan pada pasaran kenderaan industri dan elektrik, pasaran global bernilai berbilion dolar dengan pertumbuhan pesat yang diharapkan dalam beberapa tahun ke depan.


Memahami Perspektif Kalimah 'Allah' Daripada Aspek Penganut Kristian

Polemik berkaitan penggunaan kalimah Allah di kalangan masyarakat Kristian sekali lagi melanda negara.

Mahkamah Tinggi pada penghakiman bertarikh 10 Mac 2021 membenarkan penggunaan empat istilah yang berkait dengan masyarakat Islam iaitu 'Allah', 'Baitullah', 'Kaabah' dan 'solat' dalam mana-mana penerbitan yang bertujuan untuk pendidikan ajaran Kristian.

Sudah banyak perbincangan berkaitan isu ini ditimbulkan dan apa yang unik masalah ini boleh dikatakan banyak berkisar di negara kita. Kenapa?

'Allah' sebagai nama bagi merujuk kepada Tuhan Yang Satu memang digunakan di kalangan kelompok minoriti masyarakat Arab beragama Kristian, yang tinggal di Asia Barat.

Ini kerana penggunaan istilah itu berakar umbi dalam dialek bahasa yang mereka warisi iaitu 'al-Ilah' yang bererti 'Tuhan', sudah digunakan sebelum Rasulullah saw. memulakan gerakan dakwahnya lagi. Istilah ini diambil dan digarap daripada istilah-istilah Semitik lama yang merujuk kepada Tuhan iaitu il, el atau eloah.

Bagaimanapun, terdapat perbezaan yang jelas di antara pemahaman masyarakat Arab beragama Islam dan masyarakat Arab beragama Kristian berkenaan istilah Arab ini.

'Allah' dalam konteks masyarakat Muslim merujuk kepada Tuhan yang satu, tiada dua sementara bagi masyarakat Arab Kristian pula, mereka memecahkan istilah 'Allah' ini kepada tiga:

Allah al-Ab merujuk kepada Tuhan, Allah al-Ibn yang merujuk kepada anak Tuhan dan Allah al Ruh al kudus merujuk kepada roh suci; ketiga-tiga ini membentuk triniti yang menjadi doktrin utama kepercayaan masyarakat Kristian terbesar di dunia.

Polemik berkaitan penggunaan nama 'Allah' di kalangan masyarakat Arab beragama Kristian juga sebenarnya menjadi topik besar di kalangan cendekiawan Islam dan Kristian di Eropah dan Asia Barat.

Ini kerana di kalangan sarjana Kristian sendiri, terdapat desakan agar masyarakat Arab beragama Kristian supaya menghentikan amalan menggunakan istilah 'Allah' bagi merujuk kepada Tuhan yang mereka sembah, digantikan dengan perkataan yang lebih mirip dengan ajaran Kristian iaitu Gott, God atau dalam bahasa kita 'Tuhan.'

Pendapat ini pula disokong oleh ketiadaan dokumen, buku atau bukti berbentuk formal yang menunjukkan penggunaan kalimah 'Allah' dalam bahasa Arab oleh komuniti Kristian.

Kajian menunjukkan masyarakat Arab Kristian yang hidup pada zaman sebelum tibanya era Muhammad saw. lebih kerap meminjam istilah daripada bahasa-bahasa Yunani, Koptik dan Aramaik (Syria) untuk upacara keagamaan mereka.

Mereka hanya menggunakan istilah 'Allah' dalam pertuturan seharian disebabkan oleh dialek yang mereka biasa gunakan.

Legasi ini berterusan ke hari ini. Sebagai contoh, video di bawah memaparkan seorang penyanyi dari Lubnan beragama Kristian menyanyi lagu yang memuji Allah sempena sambutan Krismas.

Di kalangan masyarakat Arab pada ketika itu pun sudah lama menggunakan istilah seperti 'Abdullah' (Hamba Allah) dan 'Baitullah' (Rumah Allah) bagi merujuk nama dan binaan Kaabah.

Hanya selepas era awal penyebaran Islam di kalangan masyarakat Arab, kitab Bible yang ditulis dalam bahasa Arab mula diterjemahkan ke dalam bahasa Arab dengan menggunakan istilah 'Allah' secara rasmi di dalamnya.

Walaupun di negara kita banyak pihak pendokong ajaran Kristian mahu membenarkan penggunaan kalimah 'Allah', di negara-negara barat khasnya wujud pertelagahan di antara pendokong dan penentang amalan ini yang membawa hujah masing-masing.

Yang menyokong membawa hujah berdasarkan tradisi bahasa dan dialek, serta penggunaan istilah 'Allah' yang sudah sekian lama berlaku merujuk kepada masyarakat Arab.

Sementara penentangnya pula merasakan perbuatan individu Kristian yang merujuk Tuhan mereka dengan istilah 'Allah' merupakan satu bentuk kekeliruan, kerana secara amnya masyarakat dunia sekarang tahu 'Allah' merujuk kepada Tuhan yang disembah orang Muslim.

Dalam satu kontroversi yang berlaku tahun 2007 melibatkan dua perspektif masyarakat Kristian berbeza; Bishop Martinus Petrus Muskens seorang Bishop dari Breda, Belanda melontarkan idea agar semua penganut beragama Kristian agar memanggil Tuhan yang mereka sembah 'Allah', sehingga mendapat kritikan penganut Kristian di sana.

Pendapat itu mendapat kritikan lantang Dr. R. Albert Mohler, presiden gereja The Southern Baptist yang menyifatkan idea itu karut serta merosakkan kepercayaan masyarakat Kristian sendiri.

Apa yang unik serta sedikit berkait dengan kita dalam kontroversi ini, Bishop Musken menamakan Indonesia sebagai contoh negara yang berjaya melaksanakan pertukaran istilah 'Tuhan' kepada 'Allah.'

Ini kerana beliau sendiri mengakui pernah berkhidmat di negara republik itu, berdakwah menyebarkan ajaran Kristian di kalangan penduduk tempatan berusaha  mempopularkan penggunaan istilah 'Allah' dalam amalan mereka, berbanding penggunaan istilah 'God' atau 'Tuhan'.

Di Eropah, pertikaian berkaitan isu ini selalunya menjurus kepada hujah-hujah dari aspek bahasa dan warisan masyarakat Arab yang beragama Kristian.

Di Malaysia pula perbincangan masyarakat kita seringkali dikaitkan dengan penggunaan kalimah 'Allah' oleh masyarakat setempat, khasnya mereka yang tinggal di Sabah dan Sarawak yang telah lama menggunakan istilah itu.

Apa yang merumitkan situasi, diskusi berkaitan isu kalimah 'Allah' di Malaysia selalunya berlaku di antara komuniti Muslim dan Kristian serta campur tangan kerajaan, yang mengakibatkan wujudnya unsur provokasi dan konfrontasi - apatah lagi dalam era media sosial.

Sedangkan di Eropah, perbincangan sebegini biasanya berlaku di antara dua kelompok penganut Kristian yang mempunyai persepsi berbeza.

Kami sudah menulis berkenaan sejarah bagaimana kitab Bible diterjemahkan ke dalam Bahasa Melayu dan dilema yang dihadapi penterjemahnya, dalam mentafsirkan istilah 'God'.

Semasa proses penterjemahan kitab Bible ke dalam bahasa Melayu - salah satu aspek yang diambil kira pada awalnya adalah kesesuian penggunaan kalimah 'Allah' bagi menggantikan 'God.'

Pengaruh bahasa Arab ke atas masyarakat Melayu mengakibatkan wujud perdebatan berkenaan penggunaan kalimah Allah dalam terjemahan, namun dikhuatiri akan menyinggung perasaan umat Islam.

Akhirnya, versi-versi awal kitab Bible berbahasa Melayu diterjemah tanpa penggunaan kalimah Allah digantikan dengan istilah 'Tuhan' dalam terjemahannya.

Tetapi jelas sekali usaha dakwah Kristian seperti yang telah dilakukan oleh pendakwah seperti Bishop Musken berdekad lamanya, sedikit sebanyak memberi kesan mengakar umbikan penggunaan 'Allah' di kalangan penganut Kristian - walaupun mereka bukan dari etnik Arab.

Sama ada penggunaan istilah yang berasal dari bahasa Arab itu seiring dengan kepercayaan masyarakat Kristian sendiri - perdebatannya masih belum nampak ada penyudahnya; disebabkan perbezaan pandangan penganut Kristian sendiri yang menyokong atau menyesatkan penggunaannya.

Is it appropriate that Arab Christians call God Allah? (PDF)


Bagaimana Kehidupan Anak Al Capone Selepas Kematian Bapanya?

Sebagai anak kepada Al Capone yang merupakan gangster terkenal Amerika, Albert Francis Capone mempunyai masa hadapan yang cerah untuk hidup mewah dan terkenal.

Al Capone (kanan) bersama anaknya, Sonny, ketika menonton perlawanan baseball

Namun, realitinya tidaklah seperti yang disangkakan. Berikut adalah kisah hidup Albert Francis Capone atau lebih dikenali sebagai "Sonny", satu-satunya anak lelaki Al Capone.

Sonny dilahirkan pada 4 Disember 1918 di Brooklyn, New York. Bapanya bernama Alphonse Gabriel Capone atau lebih dikenali sebagai Al manakala ibunya pula bernama Mae Josephine Coughlin.

Namun, kesahihan status Sonny sebagai anak kandung Al Capone telah dipersoalkan.

Menurut khabar angin, Al Capone telah dijangkiti siflis daripada seorang pelacur ketika dia menjadi seorang samseng jalanan di Chicago. Penyakit siflisnya itu tidak dapat dirawat dan Capone dikatakan telah menjalani proses pemandulan.

Ada yang mengatakan bahawa isteri Al Capone, Mae, dijangkiti siflis daripada suaminya yang kemudian menjangkiti anaknya pula. Malah, ada juga laporan mengatakan bahawa Mae sebenarnya sudah menjalani proses pemandulan sejak awal jadi dia bukanlah ibu kandung Sonny.

Walau apa pun kebenaran tentang kesahihan asal usul Sonny, Al Capone tetap menyayanginya dengan sepenuh hati. Al Capone pernah berkata bahawa dia tidak mahu mati ditembak di jalanan kerana dia mempunyai anak dan sangat menyayangi budak itu.

Al Capone sanggup melakukan apa sahaja demi anak tunggalnya itu. Ketika Sonny Capone mendapat mastoiditis (jangkitan serius dalam proses mastoid iaitu tulang keras dan menonjol tepat di belakang dan bawah telinga), dia menjadi mudah terdedah kepada jangkitan dan bapanya segera bertindak.

Apabila doktor di Chicago memberitahu bahawa rawatan penyakit Sonny itu mungkin akan membuatkan anaknya pekak secara kekal, Al Capone menghubungi doktor di New York pula. Capone menawarkan USD 100,000 (bersamaan USD 1.5 juta atau RM 6.1 juta pada hari ini) jika doktor berjaya menyelamatkan pendengaran anaknya, Sonny.

Ketika anaknya mendapat rawatan di New York, Al Capone mengambil kesempatan untuk bertemu dengan mafia Frank Yale di bandar itu bagi membincangkan perniagaan minuman keras.

Walaupun bapanya sering terlibat dengan pelbagai perniagaan yang diragui, Sonny Capone memilih untuk mengikuti jalan yang lurus. Dia dihantar untuk belajar di sekolah berprestij St. Patrick di Pantai Miami, Florida.

Di sekolah inilah dia berkawan baik dengan Desiderio Arnaz atau lebih dikenali sebagai Desi Arnaz, pengasas Desilu Productions yang menghasilkan banyak filem terkenal seperti The Untouchables, Mission: Impossible dan Star Trek.

Sonny kemudian melanjutkan pengajian di Notre Dame tetapi menamatkan pengajiannya di University of Miami. Pencapaian ini berbeza dengan Al Capone yang berhenti sekolah pada usia 14 tahun setelah membelasah gurunya.

Ketika mendaftar sekolah, Sonny telah menyatakan pekerjaan ayahnya sebagai "pesara". Sebenarnya, Al Capone telah dipenjarakan pada tahun 1932 atas kesalahan mengelak cukai. Ini mungkin cubaan pertama Sonny untuk tidak dikaitkan dengan bapanya walaupun hubungan mereka masih baik. Al Capone sering mengutus surat kepada anaknya ketika dipenjarakan di Alcatraz dan menggelar Sonny sebagai "heart of mine".

Sonny Capone menjalani kehidupan yang tenang dan sederhana walaupun mempunyai nama keluarga Capone. Sonny pernah menjadi jurujual kereta terpakai, bekerja di syarikat pencetakan, bekerja di restoran bahkan menjadi pengedar tayar.

Pada 21 Januari 1947, Al Capone telah mengalami strok yang menyebabkan dia tidak sedarkan diri. Pada 25 Januari 1947, ketua gangster Chicago Outfit itu menghembuskan nafasnya yang terakhir.

Mempunyai "Capone" sebagai nama keluarga juga boleh mendatangkan masalah. Apabila rakannya Desi Arnaz menghasilkan siri TV The Untouchables pada 1959, Sonny dan ibunya sangat marah dengan watak Al Capone yang dilakonkan dalam filem itu.

Siri TV itu menceritakan tentang seorang penguat kuasa bernama Elliot Ness dan usahanya menjatuhkan ketua gangster seperti Al Capone dan Frank Nitti. Arnaz tahu bahawa rakan baiknya di sekolah dahulu pasti marah dengan rancangan TV itu.

Sonny dan ibunya, Mae Capone, telah memfailkan saman fitnah terhadap Desilu Productions bernilai jutaan dolar. Mae mendakwa pihak produksi memberi gambaran salah tentang mendiang suaminya sehingga cucu-cucunya menjadi mangsa buli di sekolah. Namun, tuntutan mereka ditolak mahkamah.

Pada 7 Ogos 1965, Sonny ditangkap kerana mencuri dua botol aspirin dan beberapa biji bateri. Dia telah diarahkan mahkamah untuk berkelakuan baik dan dalam tempoh pemerhatian selama dua tahun.

Selepas kejadian itu, dia menukar namanya kepada Albert Francis Brown. Menurut peguamnya, Sonny Capone sudah "muak dan penat" membawa nama Capone.

Pada 8 Julai 2004, Albert Francis Capone meninggal dunia di bandar kecil Auburn Lake Trails di California. Isterinya memberitahu bahawa Sonny tidak mahu lagi dikaitkan dengan Al Capone dan cukup menderita membawa nama keluarga itu.

Setelah menukar namanya, Albert Francis Brown menjalani kehidupan yang tenang dan patuh kepada undang-undang. Dia dikurniakan dengan anak, cucu dan cicit yang ramai. Kisah Sonny ini membuktikan kuah tidak semestinya tumpah ke nasi.


Unit 8200 : Rahsia Kehebatan Israel Dalam Teknologi Perang Siber

Sama seperti warga Israel lain ketika berusia 18 tahun, K memulakan khidmat tentera mandatori. Dia bersedia untuk ditugaskan di mana-mana bidang sekalipun, tetapi berharap akan diletakkan dalam unit risikan tentera negaranya.

Selepas menjalani ujian penilaian, K diberikan kelulusan untuk menyertai Unit 8200 Israel Defence Force, unit risikan terulung dalam angkatan tentera mereka yang cukup terkenal di seluruh dunia disebabkan oleh satu perkara.

Majoriti lulusan unit 8200 selepas tamat perkhidmatan ramai yang mampu menjadi individu berpengaruh dalam industri berasaskan teknologi asalkan mereka sanggup mengharungi tempoh perkhidmatan 5 tahun; berbeza dengan unit-unit lain yang mewajibkan 24 bulan untuk wanita dan 32 bulan untuk lelaki.

K melihat peluang yang ada merupakan peluang seumur hidup - apatah lagi ditawarkan masuk ke Unit 8200 yang mahsyur prestijnya.

Kajian yang dijalankan oleh media Israel, Haaretz menunjukkan 80% daripada anggaran lebih 700 syarikat sekuriti siber di Israel merupakan alumni unit risikan IDF; menawarkan perkhidmatan teknologi pemantauan di banyak negara seperti Malaysia, Peru, Nigeria, Mexico, Kazakhstan, Colombia dan Emiriyah Arab Bersatu.

Setiap tahun kumpulan individu bernasib baik seperti K akan memulakan latihan mereka, disokong dana kerajaan Israel yang besar - bagi memastikan alumni-alumni IDF terus menguasai masa depan peperangan siber dunia, mengukuhkan kedudukan Israel sebagai antara pendahulu pembangun teknologi sekuriti siber.

Di kalangan pemain industri sekuriti siber Israel sendiri, wujud persaingan yang kuat dan sihat antara syarikat dalam meletakkan diri mereka sebagai pendahulu teknologi.

Nama seperti NSO Group yang membangunkan sistem Pegasus, sistem risikan yang mampu menggodam telefon dengan mudah; menjadi sebutan disebabkan oleh penggunaan sistem itu oleh kerajaan Arab Saudi dalam memantau pergerakan Jamal Kashoggi yang mati dibunuh dengan cara kontroversi.

Cellebrite pula memfokuskan pada pembangunan sistem yang membolehkan data dijana semula dalam sesuatu peranti, walaupun sudah dipadamkan. Circles pula menawarkan perkhidmatan kepada pelanggan yang mahu menjejaki sesiapa saja secara fizikal hanya dengan menggunakan nombor telefon.

Reputasi yang dibawa oleh syarikat-syarikat Israel hasil keluaran Unit 8200 ini nampak gah, hebat dan mengagumkan. Namun berdasarkan pengalaman berkhidmat selama 5 tahun bersama unit 8200, K mengakui kebanyakan reputasi yang dijaja adalah retorik semata.

Unit risikan Israel dalam IDF masih kerap kali terpaksa bergantung kepada kaedah-kaedah tradisional atau konvensional dalam mendapatkan maklumat; menggunakan ugutan yang disebar dalam bentuk digital bagi membolehkan mereka memecah masuk ke dalam sesuatu sistem yang diperlukan.

Ada juga pihak mendakwa teknologi yang digebang oleh syarikat-syarikat sekuriti siber milik alumni Unit 8200, sebenarnya indah khabar dari rupa.

Dalam satu satu kontroversi melibatkan pembangun aplikasi Signal dengan Cellebrite, Signal secara terbuka menidakkan keupayaan syarikat Israel tersebut dan menyifatkan syarikat itu hanya sebuah syarikat teknologi berstatus amaturyang perlu bergantung kepada reputasi, bukan keupayaan sendiri.

Individu seperti K aneh kerana menjadi antara alumni yang terbuka mengkritik reputasi yang telah berjaya dibina Unit 8200 di seluruh dunia. Bagi Raphael Ouzan pula, dia percaya semua yang dimilikinya ketika ini datang akibat penyertaannya dalam unit tersebut.

Ouzan mula mempelajari dan obses denganbidang komputer sejak berusia kecil, walaupun tinggal di kawasan pedalaman di Champagne, Perancis. Berikutan minatnya serta sokongan keluarganya sendiri yang berasal dari Israel, mereka kembali berhijrah ke negara asal mereka semasa Ouzan berusia 16 tahun.

Di Israel, Ouzan mula mengorak langkah besar berikutan peluang yang ditawarkan; memenangi anugerah Saintis Muda terbaik tahun 2006 dalam pertandingan anjuran kerajaan Israel dengan kerjasama syarikat Intel.

Hasil reputasi beliau, Ouzan mendapat tawaran untuk bekerja dengan sebuah syarikat telekomunikasi di Boston, Amerika Syarikat pada usia 17 tahun sebelum kembali ke Israel bagi memenuhi tuntutan perkhidmatan mandatori.

Dia mula dilatih hari ke hari untuk memperkembangkan pengetahuannya dalam bidang sekuriti siber, diberikan peluang mengetuai sebuah unit dalam Unit 8200 untuk tujuan pembangunan teknologi risikan pada usia 20 tahun.

Apa yang membezakan Israel dengan negara-negara lain menurut Ouzan, adalah asas teknologi menjadi sesuatu yang dititik beratkan sistem pendidikan mereka sejak peringkat menengah. Mereka yang berbakat akhirnya akan diberikan laluan ke dalam program elit di bawah seliaan Unit 8200 seperti dirinya.

Tamat perkhidmatan dan bergelar alumni Unit 8200 IDF, Ouzan membangunkan syarikat aplikasi sekuriti dinamakan BillGuard; 5 tahun selepas itu syarikat itu dibeli pada nilaian RM135 juta.

Menurut Ouzan, karier beliau sehingga kini banyak dibantu jaringan kenalan yang turut sama menerima latihan di Unit 8200; dipercayai beliau sangat berpengaruh kerana ramai antara mereka sudah memulakan syarikat sendiri yang menawarkan perkhidmatan yang ditagih kerajaan-kerajaan dunia.

Namun pengaruh yang dibina juga dibimbangi mampu membuatkan Israel jadi terlalu berkuasa. Itulah yang dibimbangi Eitay Mack, seorang warga Israel, peguam dan aktivis yang berpendapat keupayaan teknologi Israel ketika ini mampu menyebabkan banyak penyalahgunaannya dilakukan.

Untuk beberapa dekad kebelakangan ini, Mack melihat wujud kebergantungan besar negara-negara dunia ke atas senjata siber yang dibangunkan di Israel yang akan digunakan bagi mencapai matlamat tertentu.

Hasil siasatannya, Mack berjaya menyenaraikan beberapa insiden di mana teknologi milik warga Israel telah mula disalah guna (menurut beliau) untuk tujuan yang melanggar hak asasi pihak lain.

Kerajaan Indonesia dilaporkan pada bulan November tahun 2020 sudah mula menjalinkan kerjasama dengan Cellebrite bagi memantau peranti telefon milik individu yang disyaki musuh politik kerajaan. Teknologi sama juga digunakan bagi memecah masuk telefon milik aktivis pembebasan Hong Kong.

Lebih menakutkan, beberapa jabatan pendidikan di Amerika Syarikat turut sama mula menggunakan teknologi Israel bagi memantau penggunaan telefon milik pelajar untuk tujuan yang tidak diperjelaskan.

Bagi individu seperti Mack, penyalahgunaan seperti yang telah disenaraikan di mana teknologi digunakan bagi tujuan melanggar privasi merupakan antara perkara yang tidak sepatutnya berlaku. Kritikan Mack tidak berakhir di situ.

Beliau juga percaya apa yang berlaku, sebenarnya berlaku disebabkan restu kerajaan Israel sendiri, yang dilihat sengaja membiarkan fokus diberikan kepada syarikat milik warga mereka sementara mereka terus memperkembangkan agenda utama mereka.

Kemampuan syarikat teknologi milik swasta membangunkan aplikasi dan peranti berstatus senjata siber, yang akhirnya menjadi eksport utama Israel dilihat mampu membahayakan banyak nyawa - bukan sahaja masyarakat luar, bahkan komuniti Israel sendiri.

Langkah kerajaan Israel membenarkan penjualan teknologi yang dibangunkan warga mereka sebagai pemudah cara hubungan diplomatik, khasnya apabila melibatkan negara yang sebelum ini lantang mengkritik pendudukan Israel di Palestin; seperti Arab Saudi dan Maghribi - dikhuatiri akan dilihat sebagai kaedah menghalalkan jenayah dengan melakukan jenayah lain di negara luar.

Kumpulan aktivis seperti yang disertai Mack mengkritik kerajaan Israel sanggup memejam sebelah mata melihat teknologi yang dibangunkan rakyat mereka digunakan, asalkan keuntungan serta faedah diperolehi mereka.

Apa yang lebih dibimbangi - kerajaan Israel sendiri sudah mula mensasarkan senjata siber ini ke arah kumpulan aktivis yang lantang membantah.

Amnesty International sudah mula merasai bahangnya selepas beberapa orang petugas mereka mula diawasi oleh NSO Group. Kes itu yang dibawa ke mahkamah di Tel Aviv, mendapati Amnesty gagal membuktikan dakwaan seperti yang berlaku dan kes tersebut digugurkan.

Pengkritik dan aktivis di kalangan warga Israel walaupun angkanya kecil, terus konsisten mendesak agar akta menghalang penjualan senjata baik berbentuk fizikal mahupun digital ini dipantau, dengan harapan agar penyalahgunaannya tidak berleluasa sehingga semakin ramai nyawa terkorban.

Pada ketika artikel ini ditulis, K sudah mula bekerja sebagai seorang juruanalisis data di Israel.

Selepas beberapa tahun dia menamatkan perkhidmatan tentera dengan Unit 8200, K mula secara terbuka menjadi salah seorang pengkritik tindakan kerajaan Israel dalam menggunakan taktik peperangan siber dalam kehidupan seharian mereka di sana serta usaha campur tangan Israel dalam urusan kerajaan dunia - melalui firma-firma teknologi yang dibangunkan warga mereka.

K mula melihat Israel dari perspektif berbeza, selepas menyaksikan sendiri kehidupan di Tebing Barat serta Gaza. Dia mula aktif dalam gerakan aktivis Palestin. Hasilnya, K mula menyedari ada di kalangan alumni Unit 8200 turut menyimpan pandangan serupa.

Pada tahun 2014 K disertai 34 orang bekas veteran IDF Unit 8200, melalui surat terbuka dialamatkan kepada empat pemimpin tertinggi negara itu termasuklah Perdana Menteri mereka, menyatakan teguran dan kritikan ke atas langkah-langkah yang diamal kerajaan Israel khasnya Unit 8200 dalam penggunaan teknologi yang dibangunkan untuk terus menindas penduduk Palestin.

Desakan mereka agar perubahan diperkenalkan oleh kerajaan Israel bagi mengelakkan penggunaan senjata-senjata siber ini terus di salahguna, tampak tidak berjaya membawa perubahan apa-apa.

Ini kerana jika dibandingkan dengan kritikan yang dihamburkan kumpulan kecil ini, majoriti penduduk Israel dikatakan yakin ada keperluan besar untuk mereka terus memperalatkan teknologi yang dibangunkan mereka sendiri sebagai senjata, demi keselamatan mereka semua.

Apabila semua rakyat mereka sudah diberikan pendedahan dan latihan berasaskan tentera yang bersifat mandatori membentuk minda dan objektif mereka, susah untuk kesepakatan mereka digugat hanya dengan segelintir yang cuba bersuara.

Artikel ini adalah terjemahan dan olahan semula artikel Inside Israel’s lucrative — and secretive —cybersurveillance industry terbitan Rest of World pada 9 Mac 2021.

Edward Snowden: Israeli spyware was used to track and eventually kill Jamal Khashoggi


Kisah Pengasas Sains Forensik Dalam Sistem Siasatan Polis - Alphonse Bertillon

Pada masa kini, kewujudan sistem pengesanan cap jari memudahkan pihak polis atau penyiasat untuk mencari penjenayah dengan melakukan padanan cap jari suspek dan cap jari yang ditemui di lokasi kejadian jenayah tersebut.

Penggunaan sistem cap jari juga sangat dipercayai kerana ketepatannya memandangkan tiada 2 manusia yang mempunnyai cap jari yang sama walaupn bagi pasangan kembar. Maka, amatlah sukar untuk menafikan sesuatu bukti yang ditemui di tempat kejadian jenayah.

Namun, pernahkah anda tertanya-tanya sebelum kewujudan sistem cap jari, apakah sistem yang digunakan oleh pasukan penyiasat untuk menjalankan siasatan dan menyimpan rekod penjenayah?

Jawapannya, sistem atau kaedah yang diperkenalkan oleh seorang individu bernama Alphonse Bertillon.

Jabatan polis pertama yang dibiayai kerajaan dipercayai ditubuhkan pada awal abad ke-19. Pada ketika itu, penggunaan sistem cap jari, jenis darah dan DNA belum lagi wujud untuk membantu pasukan penyiasat menjalankan forensik untuk menyelesaikan sesuatu masalah jenayah.

Usaha mengesan suspek sangatlah sukar memandangkan mereka akan menukar nama, mengubah imej fizikal mereka dan sentiasa berpindah randah dari satu tempat ke satu tempat untuk mengelakkan jejak mereka dikesan oleh polis.

Kemudian, pada 1800-an, pihak polis mula menggunakan gambar untuk membuat pengecaman suspek. Mereka yang menyimpan galeri gambar setiap penjenayah terutamanya yang mempunyai rekod jenayah yang berulang.

Malangnya, tiada cara yang mudah untuk menyusun kesemua gambar yang ada dalam galeri tersebut. Para penyiasat pula terpaksa melihat setiap satu helaian gambar yang ada dan membandingkannya dengan penerangan fizikal mengenai diri suspek.

Lama-kelamaan, apabila gambar yang disimpan semakin banyak maka para penyiasat ini perlu mengambil masa yang lebih lama untuk membelek gambar-gambar tersebut. Pada 1879, jabatan polis di Paris dikatakan sudah menyimpan 80,000 keping gambar dan 5 juta maklumat bertulisan tangan mengenai data-data daripada penjenayah.

Rekod-rekod ini disusun mengeikut nama, menyebabkan penjenayah lebih mudah melarikan diri dengan hanya perlu menukar nama mereka. Pada zaman tersebut, kad pengenalan atau passport seperti digunakan sekarang mungkin belum wujud, jadi amat mudahlah penjenayah menukar nama dan identiti mereka.

Ketika itu, pihak polis memerlukan cara yang lebih baik untuk menyusun maklumat tersebut. Mereka juga memerlukan alat atau sistem baru untuk mengenal pasti seseorang individu sebelum kewujudan lesen memandu dan sistem cap jari.

Seorang individu bernama Alphonse Bertillon, seorang pegawai rendah di jabatan polis Paris akhirnya hadir dengan solusinya tersendiri. Beliau secara peribadinya memang seorang individu yang sangat teliti dan sentiasa mahukan segala maklumat yang diperolehi tersusun dengan rapi.

Dilahirkan pada tahun 1853, Alphonse Bertillon adalah anak seorang doktor yang menerapkan kemahiran statistik dalam bidang perubatan. Ketika dewasa, Alphonse Bertillon turut menerapkan sifat disiplin dan teliti ayahnya ini ketika beliau menerapkan ilmu antropometri (atau pengukuran manusia) untuk menyelesaikan sesuatu kes jenayah.

Setelah dibuang dari sekolah, beliau telah bekerja di beberapa tempat untuk melakukan pelbagai jenis pekerjaan sebelum bapanya membantunya untuk mendapatkan pekerjaan di jabatan polis Paris pada tahun 1879.

Beliau yang ketika itu berusia 26 tahun itu memulakan kerjayanya di bahagian dokumentasi dan penyimpanan data dan ketika menghadap puluhan ribu gambar dan berjuta-juta rakaman yang tersimpan, beliau menyedari pasukan polis memerlukan sistem yang lebih berkesan untuk mengenal pasti dan menyusun atur maklumat-maklumat penjenayah yang dimiliki.

Oleh itu, beliau mula memanfaatkan ilmu sains pengukuran manusia. Beliau menyatakan bahawa tidak mungkin dua penjenayah memiliki ukuran fizikal yang sama (kebarangkalian besar lebih dari empat juta kepada satu). Penjenayah mungkin dapat menukar nama mereka, namun beliau berpendapat penjenayah tidak dapat mengubah fizikal mereka seperti panjang jari tengah atau kaki kiri mereka.

Dia memutuskan untuk memperhatikan 11 ukuran unik pada tubuh manusia termasuk lilitan kepala, jarak lengan dan panjang kaki dan jari. Setelah bahagian-bahagian ini dikategorikan, pihak polis akan dapat mengenal pasti pesalah berulang atau menyingkirkan suspek dengan lebih berkesan.

Kaedah yang diperkenalkan olehnya tidak terhenti setakat itu sahaja. Beliau turut mengambil keputusan untuk menyertakan gambar setiap pesalah diiringi dengan penjelasan mengenai fizikal mereka. Gamba-gambar inilah yang dikenali sebagai "mugshot" yang akan turut memuatkan gambar dan profil setiap penjenayah.

Malangnya, ideanya ini pada awalnya hanya dianggap sebagai bahan jenaka oleh pihak polis. Mereka menganggapnya sesuatu yang melucukan apabila membayangkan bagaimana seseorang penjenayah itu boleh dikenalpasti melalui ukuran jari dan bahagian-bahagian tubuh badan. Selain itu, tugas mengambil ukuran-ukuran tersebut juga merumitkan.

Walaupun pihak polis pernah mengugut untuk memecatnya kerana memperkenalkan sistem yang agak rumit dan leceh ini, mereka akhirnya tetap menggunakan kaedah ini pada tahun 1883. Secara tidak langsung, Alphonse Bertillon telah merevolusi sistem penyiasatan polis.

Beliau mencipta gambar "mugshot", fotografi tempat kejadian, dan banyak sains forensik itu sendiri. Secara umumnya, beliaulah yang memperkenalkan banyak pembaharuan dalam bidang siasatan jenayah pada ketika itu.

Sejak itu, setiap kali polis menahan suspek di Paris, mereka mencatat ukuran fizikal suspek pada kad indeks. Polis kemudian mengatur kad tersebut dengan ukuran tertentu, yang memudahkan mereka menentukan sama ada individu tersebut adalah lelaki yang sama yang disabitkan atas sesuatu kesalahan atau orang lain.

Selain gambar dan mugshot, beliau turut mengembangkan kaedah yang tepat untuk mendokumentasikan tempat kejadian dengan menggunakan fotografi. Beliau memasang kamera pada tripod tinggi untuk merakam dan meninjau setiap pemandangan sebelum penyiasat mencemarkannya.

Dikenali sebagai "metrik fotografi," dalam kaedah ini beliau juga menggunakan grid untuk merakam dimensi tempat kejadian dan objek di dalamnya.

Walaupun sistem yang diperkenalkan dianggap telah merevolusi sistem penyiasatan ketika itu, ia tidaklah sempurna dan sukar untuk diaplikasikan setiap masa. Sebagai contoh, polis harus memastikan mereka mengkalibrasi semula alat ukur mereka secara berkala dan hanya seorang juruteknik terlatih yang dapat melakukan pengukuran yang tepat.

Kaedah ini mempunyai batasan lain juga. Ia tidak berfungsi dengan baik untuk pesalah remaja yang ukuran fizikal mereka berubah ketika mereka meningkat usia. Perkara yang sama berlaku untuk suspek yang lebih tua.

Pada awal abad ke-20, penggunaan kaedah antropometri Bertillon merosot dengan kewujudan sistem cap jari. Namun, penggunaan mugshot dan gambar tempat kejadian jenayah masih digunakan pada masa kini. Hari ini, Alphonse Bertillon masih diraikan sebagai salah seorang pengasas sains forensik.


Kisah Ahli Sihir Dan Kultus Ajaran Sesat Yang Ditakuti Kartel Mexico - Adolfo Costanzo

Adolfo de Jesus Constanzo dilahirkan di Miami pada tahun 1962. Ibu Adolfo adalah seorang ibu tunggal yang berasal dari Cuba. Ibunya berpindah ke Puerto Rico bersama Adolfo yang masih kecil untuk berkahwin kali kedua sebelum mereka sekeluarga berpindah semula ke Miami pada tahun 1972.

Adolfo dibesarkan dalam keluarga Kristian yang taat dan dia dibaptis mengikut tradisi Katolik Rom. Walau bagaimanapun, mereka masih percaya dan mengamalkan Voodoo seperti kebanyakan pendatang Cuba lain yang tinggal di kejiranan Little Havana di Miami.

Namun, khabar angin mengenai keluarga Costanzo mula menjadi buah mulut penduduk setempat. Penduduk mendakwa ibu dan neneknya merupakan pendeta atau sami agama Santeria yang merupakan gabungan agama Afro-Cuba dan Katolik yang popular di seluruh Caribbean.

Ketika berumur 14 tahun, Adolfo mula mengikuti dan belajar dengan seorang dukun tempatan. Dukun itu mengumpul kekayaan melalui urusannya dengan pengedar dadah tempatan yang ingin mendapatkan perlindungan serta menyihir musuh mereka.

Ketika inilah guru Adolfo memperkenalkannya kepada palo mayombe, sisi agama Santeria yang lebih gelap. Tidak lama selepas itu, jiran-jiran keluarga Constanzo sering menjumpai haiwan kecil yang mati di depan pintu rumah mereka. Mereka percaya ia ada kena mengena dengan Adolfo yang mengamalkan payo mayombe.

Setelah menghabiskan masa remajanya belajar mengenai sihir, Adolfo ditangkap beberapa kali atas kesalahan mencuri. Rupa paras Adolfo yang kacak telah membawanya ke Mexico City untuk bekerja dalam bidang permodelan. Di sinilah dia mula merekrut pengikut ajaran sesatnya.

Jorge Montes dan Martin Quintana adalah pengikut terawal yang juga merupakan kekasihnya kerana Adolfo menyukai pasangan sesama jenis. Mereka terpikat dengan karisma Adolfo dan ingin mengetahui lebih mendalam tentang sihir yang diamalkan Adolfo.

Adolfo menggunakan kelebihannya untuk menggoda lebih ramai pengikut di kejiranan gay di Zona Rosa, Mexico City. Para pengikutnya memanggil Adolfo dengan nama "Godfather". Dia kemudian membuka sebuah kedai pada tahun 1984 dan membina reputasinya sebagai paderi Santeria yang terkenal di Mexico City.

Kebanyakan pengedar dadah Mexico yang percayakan tahyul menjadi pelanggan tetap Adolfo. Mereka menggelarnya sebagai "Los Narcosatanicos". Dia mengenakan bayaran sekitar RM 18,000 untuk melakukan upacara yang melibatkan korban haiwan bagi menjamin dan melindungi keselamatan pengedar dadah dalam aktiviti haram mereka.

Adolfo mempunyai senarai harga tepat yang perlu dibayar pelanggan bagi setiap haiwan. Dia mengenakan harga serendah RM 24 untuk seekor ayam jantan sehinggalah RM 12,700 untuk seekor anak singa. Malah, seorang pengedar dadah telah menghabiskan wang berjumlah RM 165,000 untuk membayar Adolfo dalam tempoh tiga tahun.

Apabila Adolfo mempunyai semakin ramai pelanggan termasuk model fesyen dan polis, dia dan ahli pengikutnya mula menjarah kubur bagi mencuri tengkorak dan tulang mayat untuk dijadikan bahan sihir yang lebih kuat. Namun, ia tidak mencukupi bagi memenuhi permintaan pelanggannya yang ramai.

Pada tahun 1987, Adolfo Constanzo sudah menjadi begitu terkenal dan kaya. Dia mempunyai kondominium dengan garaj yang dipenuhi kereta mewah. Ahli sihir itu juga memanfaatkan hubungan baiknya dengan polis dan pengedar dadah untuk memulakan perniagaan haram bagi menambah pendapatannya.

Salah satu pelanggan Adolfo yang paling penting adalah keluarga Calzada. Keluarga ini merupakan ketua kepada salah satu kartel terbesar di Mexico. Seperti biasa, Adolfo melakukan upacara sihirnya untuk memberi perlindungan kepada keluarga Calzada untuk sejumlah wang yang besar.

Semakin lama, keluarga Calzada menjadi semakin berkuasa. Adolfo percaya bahawa kejayaan ketua kartel itu hasil daripada ilmu hitamnya. Adolfo mendesak keluaga Calzada untuk diberikannya pangkat dalam kartel dadah itu. Apabila ketua kartel menolak permintaan itu, dia dan enam ahli keluarganya tiba-tiba hilang.

Ketika polis Mexico menemui mayat anggota keluarga Calzada, beberapa bahagian mayat telah hilang seperti jari kaki dan tangan, hati, testis, tulang belakang dan otak. Bahagian-bahagian yang hilang ini dipercayai telah diambil Adolfo untuk dijadikan bahan "Nganga".

Nganga atau 'kawah darah' adalah bahagian penting dalam palo mayombe. Mereka percaya dengan meletakkan tulang dan darah manusia dalam kuali besi, mereka dapat memuja roh bagi melakukan segala perintah.

Sebelum keluarga Calzada menjadi mangsa, Adolfo dan pengikutnya dipercayai telah membunuh mangsa-mangsa lain untuk digunakan dalam pemujaan nganga ini. Mereka percaya korban manusia adalah lebih berkesan berbanding tulang dan tengkorak yang dicuri dari kubur.

Adolfo kemudian berkawan dengan kartel baru iaitu keluarga Hernandez. Ketika inilah Adolfo bertemu dengan seorang wanita bernama Sara Aldrete. Dia melantik Sara menjadi pembantu kanan dan pendeta kepada ajaran sesatnya. Sara yang digelar sebagai "Godmother" telah ditugaskan untuk memantau para pengikutnya sementara Adolfo menguruskan penghantaran dadah ke sempadan Amerika.

Pada 1988, Adolfo berpindah ke sebuah rumah ladang di kawasan gurun. Di sinilah dia melakukan pelbagai lagi upacara sadis melibatkan pembunuhan orang asing dan pesaing dadahnya. Dia juga menyimpan sebahagian besar bekalan dadahnya di sini.

Pada 13 Mac 1989, pengikut Adolfo telah menculik seorang pelajar Amerika bernama Mark Kilroy di luar sebuah bar di Mexico. Kilroy dibawa ke ladang Adolfo dan dibunuh. Berikutan kehilangan Kilroy, ahli politik Texas memberi tekanan kepada polis Mexico untuk menyelesaikan kes itu.

Pihak polis akhirnya mempunyai petunjuk dan menangkap empat pengikut Adolfo dan dua daripadanya adalah ahli keluarga Hernandez. Polis kemudian menyerbu kediaman Adolfo dan menemui 15 mayat yang dipotong dan ditanam di kawasan itu. Salah satu daripada mayat itu adalah Kilroy.

Alfonso ketika itu berjaya melarikan diri bersama tiga pengikutnya ke Mexico City. Ketika bersembunyi di sebuah pangsapuri, Alfonso terkejut dengan kehadiran polis yang sebenarnya datang untuk satu panggilan lain melibatkan pergaduhan di situ.

Alfonso kemudian melepaskan tembakan ke arah pihak polis sehingga menyebabkan pasukan bantuan tiba. Apabila terperangkap, dia mengarahkan pengikutnya bernama Alvaro de Leon untuk menembak dirinya dan Martin Quintana. Ketika diserbu pihak polis, Alfonso dan Martin ditemui mati manakala Alvaro dan Sara Aldrete ditahan.

Sehingga hari ini, pihak berkuasa tidak mengetahui berapa jumlah sebenar mangsa Adolfo dan para pengikutnya. Hanya 23 orang mangsa didokumentasikan secara rasmi tetapi polis percaya jumlah itu lebih banyak.

Kebanyakan mangsa Adolfo adalah penjenayah kecil-kecilan, golongan songsang dari Zona Rosa bahkan anggota ajaran sesatnya sendiri yang tidak mengikut kemahuannya. Latar belakang mangsa yang sering menjauhi masyarakat membuatkan pihak polis sukar mengesan mereka.


9 Tanda-Tanda Kucing Sedang Marah

Bagi pemilik kucing, adakah anda benar-benar memahami haiwan kesayangan anda itu. Apabila kucing anda mengiau atau 'purr' setiap kali melihat tuannya, adakah itu bermaksud ia gembira? Tidak semestinya. Ia juga boleh menandakan bahawa kucing anda sedang marah, resah atau tertekan.

Sebenarnya, kucing adalah haiwan peliharaan yang lebih kompleks dan sukar difahami berbanding anjing. Anda perlu lebih memahami mereka terutamanya ketika sedang marah. Ini menandakan ada sesuatu yang tidak kena. Berikut adalah tanda-tanda kucing anda sedang marah.

Sedikit sukar untuk mengetahui punca mengapa kucing anda menjarakkan diri. Menurut Michael Reub, pakar tingkah laku kucing dari Persatuan Perlindungan Kucing Amerika, itu boleh menjadi tanda kucing anda sedang marah, takut atau cemas terutamanya jika mereka biasanya manja dan suka bermain dengan anda.

Kucing yang marah akan menjaga jarak apabila terdapat perubahan mengelirukan seperti bunyi atau suara kuat dengan tiba-tiba, pergerakan mengejutkan atau bau asing pada badan anda. Anda perlu memberikannya masa dan dia akan kembali apabila tenang.

Bukan hanya anjing, malah kucing yang sedang marah juga membuat pelbagai suara bagi menunjukkan ketidakselesaan mereka termasuklah bunyi mengeram (GRRR!).

Jika kucing anda menyuarakan perasaannya, mulakan dengan memberi ruang dan perlahan-lahan melakukan perkara yang boleh mewujudkan hubungan positif seperti memberi makan, bermain menggunakan permainan atau membelainya.

Menurut penulis buku The One Minute Cat Manager, Kac Young, kucing adalah haiwan yang pandai menunjukkan perasaan mereka melalui mata.

Jelas Kac lagi, kucing mudah gelisah dan tertekan apabila rutin hariannya terganggu seperti terlambat memberi makan atau menukar pasir. Jika mampu, cuba lakukan rutin yang sama agar kucing anda lebih mesra dan bersedia dengan situasi yang bakal dihadapinya.

Walaupun mainan menyeronokkan, ia juga boleh menjadi penyebab kepada kemurungan kucing. Kucing mudah bosan dengan mainan yang sama jadi adalah penting untuk sentiasa menukar permainan mereka atau mencampurkannya dengan catnip (herba dari keluarga pudina yang mampu merangsang kucing).

Kac Young menjelaskan bahawa kucing memerlukan banyak rangsangan kerana mereka adalah pemburu semula jadi dan suka permainan 'kejar dan tangkap'. Membuatkan kucing anda aktif dan terangsang mampu mengelakkan haiwan itu menjadi murung.

Salah satu tanda paling mudah untuk mengesan kucing anda sedang marah adalah apabila mereka melengkungkan badan serta bulu pada badan dan ekor mengembang. Mereka berkelakuan begini untuk kelihatan lebih besar dan menakutkan, biasanya ketika takut atau berhadapan dengan ancaman.

Jika berhadapan dengan situasi ini, elakkan membelai kucing anda. Anda mungkin akan dicakar atau digigit jika meneruskannya. Beri kucing anda masa dan ruang untuk kembali bertenang. Mereka akan pulih apabila ancaman atau ketakutan semakin reda.

Kucing yang sedang marah juga biasanya akan merapatkan telinganya seperti ia melekat di kepala. Elakkan membelai kucing anda sekiranya terdapat tanda seperti ini.

Anda mungkin akan dicakar atau digigit jika terus membelai mereka dalam keadaan ini walaupun sebenarnya mereka tidak marah pada anda. Ini kerana kucing boleh menjadi marah atas pelbagai sebab tetapi tidak tahu untuk meluahkannya. Menyerang anda adalah salah satu cara melepaskan kemarahannya.

Bersembunyi adalah tanda awal jika kucing anda berasa tidak selesa atau takut. Mereka biasanya bersembunyi di bawah sofa, ruangan sempit malah di atas almari. Bukti semakin jelas apabila mereka enggan keluar walaupun dipujuk.

Ia adalah tindak balas semula jadi haiwan itu untuk bersembunyi jika terdapat sebarang ancaman sama ada dari manusia atau persekitarannya. Kucing anda mungkin akan menjadi lebih agresif jika anda memaksanya keluar sebelum ia bersedia.

Anda bukanlah pembela kucing sejati jika tidak pernah menerima "hadiah" dari haiwan itu. Adalah perkara biasa jika kucing anda membuang najis di tempat tidak sepatutnya seperti tempat tidur atau pakaian bersih.

Jika kebiasannya ia membuang najis di pasir yang disediakan tetapi tiba-tiba membuang di tempat tidak sepatutnya bermakna kucing anda sedang marah atau tertekan. Namun, kucing juga menggunakan air kencingnya sebagai "aroma" untuk menanda kawasan dan mengatasi kegelisahan.

Anda perlu mengatasi masalah ini sebelum ia menjadi kebiasaan dengan berjumpa dengan doktor haiwan atau bertanya kepada mereka yang pakar mengenai kucing.

Apabila kucing anda sedang marah atau tertekan, mereka akan kurang makan atau enggan sama sekali. Perkara ini sering berlaku apabila kucing anda berhadapan dengan situasi baru, perubahan rutin atau peristiwa besar yang berlaku di rumah.

Selain marah, tanda ini juga mungkin bermaksud kucing anda tidak sihat atau mengalami kesakitan. Jika ia berlarutan lebih daripada satu atau dua hari, bawalah si comel anda berjumpa doktor haiwan.


Adakah Korea Utara Mampu Serang Amerika Syarikat?

Pada Ogos 2017, Pemimpin Tertinggi Korea Utara iaitu Kim Jong Un telah mengancam akan menyerang wilayah Amerika Syarikat di Guam. Bekas Presiden Donald Trump memberi jawapan balas bahawa Korea Utara akan menyaksikan "api kemarahan yang tidak pernah disaksikan dunia" jika Jong Un terus mengugut Amerika dan sekutunya.

Sementara perbalahan itu berterusan, penduduk guam dan negara-negara lain khuatir jika Korea Utara benar-benar memiliki kemampuan untuk menyerang mereka apalagi jika memiliki peledak nuklear yang cukup kecil untuk dipasang pada peluru berpandu.

Empat tahun kemudian, Amerika Syarikat sudahpun mempunyai presiden baru iaitu Joe Biden tetapi tiada sebarang serangan yang dilancarkan Korea Utara. Namun, analisis oleh Badan Perisikan Pertahanan A.S menunjukkan bahawa Korea Utara berjaya menghasilkan peledak nuklear mini yang muat dipasang bersama peluru berpandu.

Persoalannya, adakah peluru berpandu itu mampu mencapai Amerika Syarikat? Apa perkembangan terbaru sejak kali terakhir Kim Jong Un menyatakan misi nuklearnya berjaya pada April 2018?

Seorang lelaki menyaksikan Hwarong-15 dalam perarakan ketenteraan Korea Utara 2020

Menurut penyelidik kanan Heritage Foundation, Bruce Klingner, kemungkinan itu sangat tinggi. Jika tidak, mana mungkin Korea Utara berani melakukan provokasi kosong terhadap AS dan Korea Selatan.

Tambahan pula, Korea Utara telah memperkenalkan ICBM (intercontinental ballistic missile atau peluru berpandu balistik antara benua) terbaru mereka pada Oktober 2020. Kim Jong Un mungkin akan melakukan ujian ICBM terbaru mereka dalam masa terdekat sekaligus meningkatkan lagi ketegangan antara Pyongyang dan Washington.

Korea Utara telah melakukan ujian peledak nuklear mereka pada tahun 2006, 2009, 2013, 2016 dan 2017. Menurut Nuclear Threat Initiative, Korea Utara mampu memajukan uranium dan menghasilkan senjata kelas plutonium. Mereka juga dipercayai memiliki senjata biologi dan kimia.

Regim komunis itu juga berjaya menguji tiga ICBM iaitu dua Hwasong-14 dan satu Hwasong-15 yang berpotensi untuk sampai ke Amerika. Dalam ujian pertama Hwasong-14 pada 4 Julai 2017, peluru berpandu itu mampu mencapai ketinggian 2,801 km dan terbang selama 40 minit merangkumi jarak sejauh 933 km ketika jatuh.

Ujian kedua Hwasong-14 pula dilakukan pada 28 Julai 2017. ICBM itu terbang setinggi 3,725 km dan menurun pada jarak sejauh 1,000 km sebelum jatuh di Laut Jepun. Berikutan dua ujian itu, Setiausaha Negara AS ketika itu, Rex Tillerson, menggesa komuniti dunia supaya membantah dan mengecam tindakan Korea Utara itu.

Pada jam 3 pagi 29 November 2017, Korea Utara melancarkan pula ICBM Hwasong-15. Ramai penganalisa menyangka ia adalah Hwasong-14 yang ketiga dilancarkan tetapi ternyata meleset apabila video yang dikeluarkan Korea Utara menunjukkan peluru berpandu yang berbeza.

Terdapat laporan berbeza yang dikeluarkan Amerika dan sekutunya termasuk Britain dan Perancis. Mereka mendakwa bahawa peluru berpandu Hwasong-15 tidak menimbulkan ancaman terhadap benua Amerika Utara.

Namun, laporan yang dikeluarkan Korea Utara menunjukkan bahawa Hwasong-15 terbang selama 53 minit sehingga ketinggian 4,475 km sebelum menurun merangkumi jarak 950 km. Perlu diingatkan bahawa ujian peluru berpandu yang dilakukan ditembak ke atas, bukannya pada sasaran tertentu.

Berdasarkan trajektori dan jaraknya, peluru berpandu Hwasong-15 mampu mencapai jarak melebihi 13,000 km jika ditembak ke arah sasaran. Ia lebih daripada cukup untuk mencapai Washington D.C. dan seluruh Amerika Syarikat.

Dua bulan sebelum itu, Korea Utara juga melakukan ujian yang didakwa mereka sebagai senjata termonuklear. Ujian itu menghasilkan letupan bersamaan 140 kilotan TNT, menjadikannya paling besar dari semua ujian yang dilakukan. Terdapat penganalisa lain yang menganggarkan letupan itu mungkin melebihi 250 kiloton.

Korea Utara juga terus menguji roket jarak dekat mereka termasuk SLBM (submarine-launched ballistic missile atau peluru berpandu balistik kapal selam) Polaris 1. Pada Mac 2016, mereka juga melakukan ujian motor roket menggunakan bahan bakar pepejal.

Pada April 2016, mereka berjaya melancarkan SLBM menggunakan bahan bakar pepejal asli yang terbang sejauh 30 km. Hanya empat bulan selepas itu, Korea Utara melancarkan SLBM kedua yang mampu bergerak sejauh 500 km.

Kini, terbuktilah bahawa Korea Utara memiliki senjata nuklear yang canggih.

Mereka yang paling berisiko diserang Korea Utara adalah sekutu dan jajahan Amerika di Semenanjung Korea termasuk Jepun, Korea Selatan dan Guam. Ancaman Kim Jong Un terhadap 25 juta penduduk Seoul bukanlah sesuatu yang baru.

Kini, ancaman itu semakin meningkat apabila Korea Utara memiliki kemampuan untuk melancarkan peluru berpandu melintasi Laut Jepun, Guam, Hawaii, Alaska bahkan daratan Amerika Syarikat.

Guam mungkin menjadi sasaran utama memandangkan ia merupakan pangkalan tentera AS yang strategik. Guam juga dilengkapi bom nuklear Amerika yang dapat menyerang Korea Utara dalam masa beberapa minit.

Walaupun masih terdapat perdebatan sama ada ICBM Korea Utara mampu mencapai AS atau tidak namun tiada keraguan sama sekali bahawa peluru berpandu jarak dekatnya boleh mencapai negara jiran.

Ini bermaksud Jepun dan Korea Selatan mempunyai ancaman tinggi sama ada dari senjata nuklear atau senjata konvensional Korea Utara. Tambahan pula, tentera AS mempunyai aset yang penting di kedua-dua negara itu.

Satu-satunya pertahanan menghadapi serangan Korea Utara adalah dengan menggunakan THAAD (Terminal High Altitude Area Defense), sistem pertahanan yang dapat memintas dan menembak jatuh peluru berpandu balistik pendek dan sederhana. Namun, ia tidak dapat memintas ICBM, jenis peluru berpandu yang berjaya diuji Korea Utara.

Apa yang lebih membimbangkan dan ditakuti Washington ialah jika Korea Utara menjual senjatanya kepada negara lain yang bukan merupakan sekutu kepada Amerika Syarikat.

Sebagai tindak balas terhadap ancaman Kim Jong Un, Majlis keselamatan PBB memutuskan sebulat suara pada Ogos 2017 untuk mengenakan sekatan ketat terhadap perdagangan antarabangsa Korea Utara.

Sekatan itu menyebabkan Pyongyang kerugian sebanyak RM 4 bilion setahun, satu harga yang besar bagi negara miskin itu. Matlamat sekatan itu adalah untuk memaksa Jong Un membubarkan program senjata nuklearnya dan mula berunding. Namun, ia gagal.

Sementara itu, Korea Selatan dan Amerika Syarikat juga menunjukkan kekuatan mereka dengan mengadakan latihan ketenteraan setiap tahun di Lautan Pasifik (mereka batalkan sepenuhnya pada 2020 akibat Covid-19). Korea Utara sering menganggap latihan ini sebagai tindakan provokasi.

Malah, adik kepada Jong Un iaitu Kim Yo Jong yang juga merupakan ahli politik Korea Utara memberi amaran kepada Joe Biden ketika dia baru dilantik sebagai Presiden AS.


Kisah Cucu Genghis Khan Sebagai Penyelamat Tamadun Islam - Berke Khan

Nama Berke Khan mungkin kedengaran asing tetapi individu ini mempunyai jasa yang sangat besar dalam mempertahankan tamadun Islam daripada dimusnahkan musuh. Suatu ketika dahulu, dunia Islam menerima ancaman besar daripada Empayar Mongol di bawah pimpinan Hulagu Khan.

Siapakah sebenarnya Berke Khan dan bagaimana dia menyelamatkan tamadun Islam? Berikut adalah kisah kehebatan lelaki ini.

Pada tahun 1178 Masihi di kawasan pergunungan Mongolia, seorang budak lelaki berusia 16 tahun bernama Temujin berkahwin dengan seorang gadis berusia 17 tahun bernama Borte Hatun. Tidak lama selepas itu, Borte Hatun telah diculik oleh puak Mongolia lain yang bermusuhan dengan puaknya sejak sekian lama.

Borte Hatun telah dijadikan isteri seorang pahlawan dari puak yang menculiknya. Sebenarnya, bapa Temujin pada usia mudanya juga pernah menculik seorang wanita dari puak itu dan menjadikannya sebagai isteri yang kemudian menjadi ibu Temujin.

Setelah beberapa bulan menderita, Temujin berjaya menyelamatkan isterinya dari puak musuh dengan bantuan saudara kandungnya, Jamukha. Persengketaan dan pertempuran yang bakal berlaku antara puak inilah yang menjadikan Temujin sebagai seorang pahlawan yang tiada tandingannya. Temujin kemudian dikenali dunia dengan nama Genghis Khan.

Tidak lama selepas itu, isteri Temujin melahirkan seorang bayi lelaki bernama Jochi. Borte Hatun yang kemudian menjadi Maharani Empayar Mongol juga melahirkan tiga lagi anak lelaki bernama Chagatai, Ogedei dan Tolui. Melalui anak-anaknya, pengaruh Empayah Mongol semakin tersebar ke seluruh dunia.

Ketika Genghis Khan mencari bakal penggantinya, anak sulungnya iaitu Jochi Khan mempunyai ciri-ciri calon yang paling layak. Namun, adiknya Chagatai Khan meragui keturunan abangnya. Chagatai mendakwa Jochi mungkin bukan anak kandung Genghis kerana ibunya pernah diculik dan dipaksa menjadi isteri pihak musuh selama beberapa bulan.

Disebabkan itu, majlis tertinggi Empayar Mongol telah memilih Chagatai Khan sebagai pengganti. Diskriminasi terhadap Jochi semakin kompleks apabila Genghis Khan menyuruh anak sulungnya berkahwin dengan seorang puteri Muslim bernama Sultan Khatun dari Empayah Khoarezmiyah yang berjaya ditawan Mongol.

Melalui isterinya Sultan Khatun, Jochi mendapat tiga putera bernama Orda, Batu dan Berke. Walaupun dilatih sendiri oleh Genghis Khan, ketiga-tiga putera itu turut mengalami nasib sama seperti bapa mereka apabila dipulau oleh saudara-mara yang lain.

Mujurlah mereka dibesarkan dalam personaliti dan corak hidup berbeza melalui ibu mereka yang beragama Islam. Pada tahun 1252, Berke Khan yang berusia 40 tahun merupakan pemimpin Mongol pertama yang memeluk Islam.

Apabila Batu Khan meninggal dunia pada 1255, Berke mengambil alih tampuk pemerintahan abangnya dan menjadi Khan Besar bagi Gerombolan Emas (gabungan Gerombolan Putih milik Orda dan Gerombolan Biru milik Batu).

Tolui yang merupakan putera keempat Genghis Khan mempunyai tiga anak lelaki bernama Mongke, Kublai dan Hulagu. Mongke menjadi Khan Besar (Great Khan) Kerajaan Mongol di Karakorum (Mongolia) sementara Kublai Khan menjadi Khan Besar Kerajaan Mongol di China dan Maharaja yang mengasaskan Dinasti Yuan.

Mongke Khan telah mengarahkan adiknya Hulagu untuk memimpin tentera Mongol yang besar dalam kempen menghancurkan semua kuasa-kuasa Islam di Asia Barat termasuklah Iran, Iraq, Mesir, Syria, Mekah, Madinah, dan Baitulmuqaddis.

Menerusi kempen ini, satu perlima kekuatan tentera Mongol ditugaskan di bawah Hulagu. Ia merupakan salah satu gerombolan tentera terbesar (dianggarkan melebihi 100,000 tentera) dikumpulkan untuk berperang dalam sejarah Mongol.

Hulagu tiba di Transoksania (Uzbekistan, Tajikistan, Kyrgystan dan Kazakhstan moden) pada 1255. Pada tahun 1256, Hulagu menyerang Gunung Alamut di Parsi yang merupakan pusat pangkalan Order of Assassins atau Hashashin.

Walaupun Hashashin terkenal dan digeruni banyak pihak, pahlawan Mongol lebih ditakuti sehingga Hashashin menyerah tanpa melawan. Hulagu menahan dan membunuh tawanannya tanpa belas kasihan. Hulagu Khan kemudian dilantik sebagai Ilkhan (pemerintah) yang pertama bagi Empayar Mongol di Parsi.

Pada 29 Januari 1258, Hulagu menyerang Baghdad yang merupakan pusat kebudayaan Islam dan ibu kota Dinasti Abbasiyah. Perairan Sungai Tigris menjadi merah dengan darah umat Islam yang terkorban. Khalifah Al-Muta'sim Billah ditangkap dan dipaksa melihat rakyatnya serta tamadun Islam dihancurkan sebelum beliau dibunuh.

Tentera Hulagu Khan memusnahkan banyak buku dan risalah ilmuan Islam dari perubatan hinggalah astronomi. Mereka juga menghancurkan dan membakar masjid, istana, perpustakaan dan hospital yang menjadi lambang kemajuan umat Islam sejak sekian lama.

Setahun kemudian, Hulagu menyerang dan menakluk Syria di bawah penguasaan Dinasti Ayubiyyah dengan bantuan tentera Kristian Raja Armenia I. Mereka memusnahkan Aleppo sebelum menakluk pusat pemerintahan Ayubiyyah di Damsyik (Damascus).

Setelah kejatuhan Baghdad dan Damsyik, pusat pemerintahan Islam beralih ke Kaherah, Mesir, di bawah kekuasaan Kesultanan Mamluk. Hulagu Khan telah menyerang Palestin sebelum meneruskan kemaraannya ke Mesir dan seterusnya ke Mekah dan Madinah.

Hulagu pula terpaksa menangguhkan hasratnya dan pulang ke Mongolia bagi menyelesaikan isu pewaris takhta apabila abangnya, Mongke Khan mangkat. Dia hanya meninggalkan 20,000 orang tentera sahaja di Palestin bagi mempertahankan kedudukannya sementara waktu.

Peluang ini diambil Sultan Mamluk di Kaherah iaitu Sultan Saifuddin Muzaffar untuk menyerang dan mengalahkan tentera Mongol serta menguasai semula Syria dan Palestin.

Apabila abangnya Kublai Khan dilantik sebagai Khan Besar di Mongolia, Hulagu kembali ke jajahannya di Parsi dan ingin menuntut bela atas kekalahan tenteranya di Syria. Sebaliknya, Hulagu terpaksa menghadapi sepupunya, Berke Khan yang sudah bersatu dengan tentera Mamluk.

Hulagu dibantu oleh Kublai Khan sementara Berke Khan pula dibantu oleh saudara Hulagu dan Kublai dari ibu yang lain bernama Ariq Boke. Pada 1263, Hulagu Khan mengalami kekalahan teruk dalam beberapa siri pertempuran di utara Kaukasus. Perang yang dikenali sebagai Perang Toluid ini merupakan perang saudara pertama dalam Empayar Mongol.

Akhirnya, Ariq Boke menyerah kalah kepada Kublai Khan. Selain Hulagu, Berke Khan juga mengalami kekalahan teruk dan kematian tentera yang banyak. Namun, Berke berjaya memusnahkan impian Hulagu untuk menawan negara-negara Islam di Timur Tengah.

Sumbangan Berke Khan dianggap amat besar bagi dunia Islam ketika itu. Tanpa tentangan Berke Khan, negara-negara Islam lain mungkin akan menerima nasib sama seperti Baghdad.